Agong dan Raja Permaisuri ucap takziah kemangkatan Ratu Elizabeth II
Oleh SITI A'ISYAH SUKAIMI

9 September 2022, 3:48 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada Keluarga Diraja British atas kemangkatan Ratu Elizabeth II.
Menurut kenyataan Istana Negara, Ratu Elizabeth II akan dikenang oleh Seri Paduka Baginda berdua, kerajaan dan rakyat Malaysia atas komitmen tidak berbelah bahagi kepada Komanwel yang menjadi kebanggaan Malaysia sebagai ahli serta usaha menggalakkan hubungan kukuh antara United Kingdom dan Malaysia.
“Ratu Elizabeth II juga akan dikenang atas dedikasi kepada rakyat dan kerajaan United Kingdom serta keprihatinan mendalam kepada kebajikan dan kesejahteraan rakyat.
“Ingatan Seri Paduka Baginda berdua bersama-sama Keluarga Diraja dan rakyat British dalam detik sedih dan duka ini atas kehilangan Ratu Elizabeth II,” katanya pada hantaran Facebook hari ini.
Mengimbas kenangan bertemu Ratu Elizabeth II, Seri Paduka Baginda berdua berkenan mengadakan kunjungan hormat dan menghadiri majlis makan tengah hari di Istana Buckingham, London pada 13 Disember 2019.
Kunjungan hormat dan jamuan makan tengah hari itu adalah sempena lawatan Seri Paduka Baginda berdua ke England mulai 9 Disember 2019.

Sewaktu pemerintahan Ratu Elizabeth II, baginda pernah melawat Malaysia sebanyak tiga kali iaitu pada 1972 (lawatan khas), 1989 (Mesyuarat Ketua Negara Komanwel ke-11) dan 1998 (Sukan Komanwel ke-16). – KOSMO! ONLINE.


Pelitup muka di masjid, surau masih wajib di Selangor
Oleh ISKANDAR SHAH MOHAMED

9 September 2022, 4:00 pm
KUALA SELANGOR – Pemakaian pelitup muka di semua masjid dan surau di Selangor masih diwajibkan kepada semua jemaah setakat ini.
Pengarah Jabatan Agama Islam (JAIS), Datuk Mohd. Shahzihan Ahmad berkata, pihaknya sudah menyembah maklum beberapa syor mengenai perkara itu
kepada Sultan Selangor, Sultan Sharafuddin Idris Shah.
Kata beliau, cadangan itu meliputi prosedur operasi standard (SOP) atau langkah alternatif dengan mengambil kira keselamatan dan keselesaan semua pihak.
“Kita mengambil maklum pengumuman terbaharu oleh Kementerian Kesihatan (KKM) mengenai pelitup muka itu.
“Namun, pemakaiannya masih kekal di masjid atau surau di negeri ini dan menunggu perkenan Sultan Sharafuddin bagi ketetapan baharu kelak,” katanya ketika ditemui di Masjid Raja Lumu di Pekan Lama di sini, hari ini.
Terdahulu, Raja Muda Selangor, Tengku Amir Shah berkenan merasmikan Masjid Diraja kesembilan negeri itu yang  dinaiktaraf selepas diubahsuai sejak 2018 oleh Kumpulan Syarikat Rafulin.

Tambah Mohd. Shahzihan, pihaknya akan memaklumkan SOP atau ketetapan terkini itu selepas mendapat perkenan Istana Selangor.
Dalam pada itu, beliau berkata, JAIS turut sudah mempersembahkan kepada Sultan Sharafuddin berkaitan ajaran sesat Hadi Minallah.
“Tiada (penahanan) dan perkara itu sudah disembah maklum kepada baginda,” ujarnya. -KOSMO! ONLINE.


Mahkamah: Ahli perniagaan didakwa tipu Datin Seri RM150,000
Oleh NUZULSHAM SHAMSUDDIN

9 September 2022, 4:25 pm
KUALA LUMPUR – Seorang ahli perniagaan lelaki didakwa di Mahkamah Sesyen di sini hari ini atas pertuduhan menipu seorang Datin Seri berhubung pelaburan dana Islamik membabitkan jumlah RM150,000, lima tahun lepas.
Tertuduh Calvin Damian Wong, 30, membuat pengakuan tidak bersalah itu selepas pertuduhan terhadapnya dibacakan di hadapan Hakim Datin Sabariah Othman.
Mengikut pertuduhan, Calvin didakwa menipu seorang Datin Seri berusia 58 tahun dengan memperdayakan mangsa dalam pelaburan PIOF (Public Mutual) dengan pulangan tinggi.
Perbuatan itu mendorong mangsa menyerahkan wang RM150,000 melalui cek ke akaun syarikat tertuduh.
Kesalahan itu didakwa dilakukan di sebuah restoran di pusat membeli belah di sini pukul 7 malam pada 25 April 2017 mengikut Seksyen 420 Kanun Keseksaan.
Hukuman bagi seksyen itu memperuntukkan hukuman penjara maksimum 10 tahun dan sebat dan boleh juga dikenakan denda, jika sabit kesalahan.

Terdahulu Timbalan Pendakwa Raya Nur Aqilah Ishak menawarkan jaminan sebanyak RM25,000 dengan seorang penjamin manakala tertuduh yang tidak diwakili peguam merayu jaminan dikurangkan.
Mahkamah kemudian membenarkan tertuduh diikat jamin RM25,000 dengan seorang penjamin
Tarikh 12 Oktober ini ditetapkan untuk sebutan semula kes. – KOSMO! ONLINE


Jangan risau, wang kertas tampil potret Ratu Elizabeth II masih sah
Oleh KOSMO!

9 September 2022, 4:32 pm
LONDON – Bank pusat Britain iaitu Bank of England (BoE) mengesahkan bahawa wang kertas menampilkan potret mendiang Ratu Elizabeth II masih sah untuk digunakan.
Selepas kemangkatan baginda diumumkan semalam, ramai orang khuatir sama ada wang kertas menampilkan potret monarki itu masih lagi sah.
Wang berkenaan bagaimanapun masih sah untuk digunakan.
BoE memaklumkan bahawa wang kertas itu sah, manakala pengumuman seterusnya akan dibuat selepas tempoh berkabung selesai. – Agensi


Selebriti dunia tangisi pemergian Ratu Elizabeth II
Oleh HANISAH SELAMAT

9 September 2022, 3:53 pm
SEJAK tengah malam tadi laman maya dibanjiri layangan takziah serta ucapan penghormatan dari seluruh dunia yang sama-sama meratapi kemangkatan Ratu Elizabeth II.
Pemergian tokoh paling lama memerintah Britain dan pemerintah tertua di dunia itu nyata turut meninggalkan kesan mendalam terhadap ramai selebriti.
Bintang James Bond, Daniel Craig, yang pernah menyaksikan pembukaan Sukan Olimpik bersama Ratu kesayangan ramai itu mengakui berita menyedihkan tersebut meninggalkan kesan mendalam kepada semua orang.
DANIEL CRAIG bersalaman dengan Ratu dalam sebuah acara.
“Saya seperti ramai lagi orang lain yang dihimpit kesedihan amat sangat sebaik mendengar berita disampaikan hari ini.
“Perasaan saya bersama keluarga diraja, orang-orang yang dicintai dan semua yang mencintainya,” kata aktor asal Chester, United Kingdom itu.
Penyanyi, Sir Elton John yang mempunyai hubungan rapat dengan istana cukup beremosi ketika menzahirkan jasa dan subangan ratu.

“Saya teramat sangat sedih atas pemergian Ratu Elizabeth dan berkongsi perasaan itu bersama rakyat seluruh negara.
“Baginda banyak memberi inspirasi kepada mereka yang berada dekat dengannya.
“Memimpin negara dalam menempuh beberapa detik terhebat dan momen gelap dengan penuh rahmat, kesopanan serta penuh kasih sayang.
“Mendiang Ratu Elizabeth juga menjadi sebahagian daripada kehidupan saya sejak kanak-kanak sehingga hari ini dan saya akan merinduinya,” tulisnya dalam media sosial.
Anggota band rock ikonik Rolling Stone, Sir Mick Jagger tidak ketinggalan berkongsi memori zaman kecilnya tentang pemerintah Britain paling lama itu.
“Sepanjang kehidupan saya, Ratu Elizabeth II sentiasa ada. Ketika zaman kanak-kanak, saya masih ingat momen menonton liputan majlis perkahwinannya di kaca televisyen.
“Saya sentiasa mengenangnya sebagai wanita muda yang cantik dan nenek disayangi oleh seluruh negara. Simpati saya buat keluarga diraja,” katanya.
Aktres yang membawakan watak Ratu menerusi filem The Queen, Helen Mirren meluahkan perasaan bangga apabila berpeluang menggalas tanggungjawab sebesar itu.
“Saya bangga menjadi seorang Elizabeth. Kami berkabung untuk seorang wanita yang dengan atau tanpa mahkota adalah seorang bangsawan,” kongsinya dalam Instagram.
AKTRES Helen Mirren berbangga menggalas peranan sebagai Ratu Elizabeth II dalam filem The Queen.
Turut berkongsi kesedihan adalah David Beckham dan isterinya, Victoria yang memandang tinggi keperibadian .
“Saya benar-benar sedih atas kemangkatan Yang Mulia Ratu. Betapa besar limpahan cinta dan rasa hormat terhadapnya,” kata ikon bila sepak yang turut memuat naik gambar Ratu ketika muda.
Perasaan syahdu turut dirasai penyanyi Barbara Streisand yang meluahkan perasaan sayu dengan pemergian figura hebat berkenaan.
“Sangat sedih mendapat berita pemergian baginda ratu. Seorang sangat dihormati seluruh dunia. Semoga tenang di sana,” tulis Streisand.
Terdahulu, Istana Buckingham dalam satu kenyataan ringkas, memaklumkan kemangkatan baginda dan bermulanya tempoh berkabung selama 10 hari.
Seluruh dunia mengucapkan takziah atas kehilangan itu malah turut mengimbau zaman kegemilangan pemerintahan baginda.
Ratu Elizabeth II mangkat pada usia 96 tahun selepas dilaporkan menghidap ‘episodic mobility problems’, sejak hujung tahun lalu.
Baginda mangkat dalam keadaan tenang di Istana Balmoral, Scotland, semalam selepas 70 tahun menjadi pemerintah Britain.
Semua stesen televisyen dan radio di UK turut berkabung atas kemangkatan Ratu dengan menyiarkan pelbagai program mengimbau kembali riwayat kehidupan baginda.
Lagu kebangsaan God Save the Queen juga berulang kali dimainkan, bendera dikibarkan separuh tiang manakala loceng gereja terus berbunyi bagi memperingati figura dunia yang pernah dikenali sebagai Monarki Global Terakhir. – KOSMO! ONLINE


Ismail Sabri ucap takziah atas kemangkatan Ratu Elizabeth II
Oleh MOHD RIDZAUDDIN ROSLAN

9 September 2022, 3:42 pm
PUTRAJAYA- Perdana Menteri, Datuk Seri Ismail Sabri Yaakob menzahirkan ucapan takziah kepada seluruh kerabat diraja, kerajaan dan rakyat United Kingdom atas kemangkatan Ratu Elizabeth II hari ini.
Menerusi hantaran di Facebook rasminya, Ismail Sabri berkata, jasa baginda mengekalkan hubungan baik antara United Kingdom dan negara seluruh dunia termasuk Malaysia akan kekal diingati dan dihargai.
“Mewakili seluruh Keluarga Malaysia, saya menzahirkan ucapan takziah dan rasa sedih kepada seluruh kerabat diraja baginda, kerajaan dan rakyat United Kingdom atas kemangkatan Ratu Elizabeth II.
“Baginda yang juga pemerintah paling lama dalam sejarah dunia terkenal dengan sifat dedikasi dalam menjaga kebajikan rakyatnya,” katanya.
Pada masa sama, Perdana Menteri turut berharap agar keluarga diraja dan rakyat United Kingdom terus tabah menghadapi dugaan dugaan tersebut.
Terdahulu, Kosmo! Online melaporkan Ratu Elizabeth II dilaporkan mangkat pada usia 96 tahun hari ini selepas berada di bawah pengawasan doktor.

Berita duka itu disahkan oleh Istana Buckingham menerusi kenyataan akhbar dimuat naik pada Instagram The Royal Family.
Ratu Elizabeth II menjadi Ratu Britain selama 70 tahun selepas kematian ayahanda baginda, Raja George VI pada 6 Februari 1952 ketika baru berusia 25 tahun. -KOSMO! ONLINE.


Laman Warisan Kampung Laut bawa limpahan rezeki kepada penduduk
Oleh MUSTAQIM MOHAMED

9 September 2022, 4:16 pm
TUMPAT – Pengiktirafan Masjid Kampung Laut sebagai Monumen Warisan Kebangsaan dan mendapat pengiktirafan sebagai Tapak Warisan Dunia di bawah Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) memberi limpahan manfaat kepada penduduk tempatan.
Menteri Besar Kelantan, Datuk Ahmad Yakob berkata, selain pemindahan masjid tersebut ke tapak asalnya, dua kompleks komersial turut dibangunkan iaitu Laman Warisan Seni dan Laman Warisan Serunding.
Menurutnya, pembangunan dua kompleks berkenaan telah membuka peluang kepada usahawan serunding dan kraftangan tempatan yang kebanyakannya berniaga di rumah sebelum ini.
“Penempatan usahawan serunding di sebuah kompleks khusus yang kondusif serta menarik memberi impak positif dalam pemasaran produk kepada pelancong tempatan dan asing.
“Saya menghargai inisiatif Majlis Pembangunan Wilayah Ekonomi Pantai Timur (ECERDC) untuk menempatkan usahawan kraftangan yang mewakili seni kraftangan utama di Kelantan seperti batik dan wau di Laman Warisan Seni,” katanya semasa berucap pada Majlis Perasmian Laman Warisan Kampung Laut di sini hari ini yang dirasmikan oleh Perdana Menteri, Datuk Seri Ismail Sabri Yaakob.
Menurut Ahmad yang juga Ahli Dewan Undangan Negeri (ADUN) Pasir Pekan berkata, inisiatif ECERDC itu akan menyemarakkan lagi industri seni, budaya dan warisan Kelantan.

Katanya, ia menjadikan Kampung Laut sebagai muzium hidup yang mempamerkan gaya hidup dan seni budaya penduduk setempat.
“Saya gembira kerana idea yang dicetuskan kerajaan negeri untuk memindahkan Masjid Kampung Laut ke lokasi asalnya telah menjadi kenyataan. Saya mewakili kerajaan dan rakyat negeri ini ingin menzahirkan rasa terima kasih kami kepada Kerajaan Persekutuan dan ECERDC,” katanya. – KOSMO! ONLINE


Dua kapal ‘keras kepala’ bersauh secara haram
Oleh MASTURAH SURADI

9 September 2022, 2:13 pm
KOTA TINGGI – Tindakan ‘keras kepala’ dua buah kapal kargo bersauh tanpa kebenaran mengundang padah apabila ditahan Agensi Penguatkuasaan Maritim Malaysia (Maritim Malaysia) Zon Maritim Tanjung Sedili di perairan Johor Timur semalam.
Pemangku Pengarah Zon Maritim Tanjung Sedili, Komander Maritim Mohd. Najib Sam berkata, kapal kargo pertama berdaftar dari Vietnam ditahan pada pukul 12.40 tengah hari.
Jelasnya, kapal berkenaan ditahan di kedudukan 17.3 batu nautika (bn) timur laut Tanjung Penawar.
“Kapal ini dikendalikan 20 orang kru lelaki termasuk nakhoda berumur lingkungan 25 hingga 43 tahun kesemuanya warga Vietnam.
“Manakala kapal kedua berdaftar dari Monrovia, Liberia yang dikendalikan 24 orang kru lelaki termasuk nakhoda kesemuanya warga Filipina berusia di antara 24 hingga 62 tahun ditahan pada pukul 5.45 petang di kedudukan 16.9 bn timur Tanjung Sedili Kechil,”katanya dalam kenyataan di sini hari ini.
Mohd. Najib berkata, pemeriksaan ke atas dokumen kapal mendapati kedua-dua nakhoda telah gagal mengemukakan sebarang kebenaran bersauh daripada Pengarah Laut Malaysia.

Tegasnya, kapal seterusnya ditahan dan nakhoda beserta seorang kru setiap kapal telah dibawa ke pejabat Zon Maritim Tanjung Sedili untuk tindakan lanjut.
Kes akan disiasat di bawah Seksyen 491B(1)(L) Ordinan Perkapalan Saudagar 1952 yang memperuntukkan denda tidak melebihi RM100 ribu atau penjara tidak melebihi dua tahun atau kedua-duanya.
Penahanan pada petang semalam merupakan penahanan keenam atas kesalahan yang sama iaitu bersauh tanpa kebenaran Pengarah Laut Malaysia sejak 1 September lalu.-KOSMO! ONLINE.


Takut kecaman, Amy Mastura elak masuk pertandingan
Oleh HANISAH SELAMAT

9 September 2022, 1:30 pm
KUALA LUMPUR – Enggan membuka ruang terhadap kecaman menjadi alasan kuat buat penyanyi juga pelakon popular, Amy Mastura menolak menyertai sebarang program pertandingan nyanyian.
Katanya, biarpun sering dipujuk beberapa pihak produksi, buat masa ini dia lebih selesa menjalani kehidupan tenang tanpa tekanan sekeliling.
“Sejujurnya saya takut nak masuk mana-mana pertandingan nyanyian. Mungkin saya memang jenis tak sukakan tekanan. Jadi saya elakkan (bertanding). Saya nak tenang-tenang saja.
“Biarlah orang kata saya tolak peluang keemasan. Apabila kita memilih kehidupan kurang tekanan bermakna kita juga kena kurangkan dedahkan diri untuk dikritik.
“Anugerah dan bakat yang Allah bagi pun bukan untuk saya terlampau terbuka. Maksudnya biarlah saya begini saja, bersederhana dalam kehidupan dan kerjaya.
“Kali terakhir saya naik ke pentas adalah Super Spontan Superstar 2017, itu pun bukan pertandingan nyanyian,” katanya kepada Kosmo! Online.

Anak seni yang menempa nama selepas meraih kejuaraan dalam Asia Bagus 1993 itu berkata demikian ketika ditemui pada sesi rakaman program Salam Dari Maya 2 di Taman Melawati, kelmarin.
Amy yang turut menyerlah sebagai pelakon dan penyanyi itu digandingkan dengan Raja Ema untuk program hiburan yang disiarkan menerusi YouTube pada 14 Oktober depan.
Penghibur berusia 51 tahun itu turut mendedahkan rasa teruja apabila dapat beraksi dengan ramai rakan seperjuangan sama era untuk acara berkenaan.
Pada masa sama, dia bersyukur penyertaan dalam arena hiburan yang pada awal dulu sekadar mencuba nasib mampu terus bertahan hingga ke tahap sekarang.
“Apa yang saya cita-citakan dulu tidak sebesar ini, malah hakikatnya dari dulu sampai sekarang saya dapat lebih lagi dalam dunia hiburan.
“Sebenarnya waktu itu saya nak buat satu album saja sebab mahu dengar suara sendiri dalam radio. Tapi tak sangka terus diterima dan kurang terdedah dengan kontroversi.
“Tidak bermakna saya baik kerana tiada kisah sensasi, sebaliknya saya bersyukur Allah jaga aib saya. Lagipun dulu tiada sosial media yang dedah semua perkara.
“Setakat ini saya tetap berwaspada apabila menggunakan sosial media. Biarlah ‘content’ biasa-biasa atau tunjuk aktiviti kerja, janji saya tidak melampau.
“Pada saya biar org kenal kita dengan benda baik kita buat, daripada orang tengok kita kemudian teringat kita buat benda tak baik,” kongsi ibu dua anak itu.
Dalam kehidupan peribadinya, penyanyi Sha Na Na itu berkahwin dengan Alvin Tham Suffian
dan mempunyai dua puteri yang sudah meningkat remaja, Adriana, 21, dan Adalia, 18 tahun. – KOSMO! ONLINE


Gagal dapat projek punca kontraktor ugut bunuh, main isu perkauman
9 September 2022, 2:19 pm
AMPANG – Seorang kontraktor diberkas ekoran mendatangkan ugutan dengan perkataan kesat dan berbaur perkauman terhadap seorang penyelia tapak dalam kejadian di Taman Dagang Business Centre, dekat sini pada 6 September lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa wanita tempatan berumur 27 tahun menerima mesej suara melalui aplikasi Whats App daripada suspek yang dikenali pada pukul 9.32 pagi semasa berada di pejabat.
“Di dalam mesej suara tersebut mangsa telah dimaki hamun dengan perkataan lucah dan kesat serta berbaur perkauman.
“Suspek didakwa turut mengugut mahu menyerang pejabat tempat mangsa bekerja dan juga mengugut mahu membunuhnya dengan menyebut perkataan mati,” ujarnya dalam kenyataan hari ini.
Menurutnya, hasil siasatan mendapati kejadian dipercayai berpunca apabila suspek yang bekerja sebagai kontraktor tidak berpuas hati dengan mangsa kerana tidak melantik syarikatnya untuk menjalankan kerja-kerja baik pulih premis (penurapan tar jalan) di sebuah Sekolah di Semenyih, Kajang.
Jelas beliau, susulan kejadian itu, pihak polis telah memberkas suspek yang berumur 40 tahun di tepi jalan Uranus U5/127 Shah Alam, Selangor kira-kira pukul 1.15 tengah hari pada 8 September lalu.

“Turut dirampas sebuah telefon yang digunakan semasa kejadian dan semakan mendapati suspek mempunyai lima rekod jenayah lampau berkaitan kesalahan dadah dan jenayah.
“Suspek juga mempunyai rekod masih kehendaki bagi kesalahan dadah di Ibu Pejabat Polis Daerah (IPD) Seremban,” ujarnya.
Ujar Mohamad Farouk, ujian saringan air kencing yang dijalankan juga mendapati suspek positif syabu.
Katanya lagi, suspek direman selama empat hari sehingga 11 September ini bagi membantu siasatan dibawah Seksyen 507 Kanun Keseksaan iaitu mendatangkan ugutan jenayah. – KOSMO! ONLINE.


Mahkamah: Najib tarik balik saman terhadap kerajaan, Tommy Thomas diteruskan
Oleh NUZULSHAM SHAMSUDDIN

9 September 2022, 2:27 pm
KUALA LUMPUR – Bekas Perdana Menteri Datuk Seri Najib Tun Razak menarik balik samannya terhadap Kerajaan Malaysia berhubung dakwaan secara salah yang mendakwanya dalam beberapa kes jenayah termasuk kesalahan penyelewengan dana 1Malaysia Development Berhad (1MDB).
Perkara itu dimaklumkan peguam Datuk Firoz Hussein Ahmad Jamaluddin yang mewakili Najib pada pendengaran permohonan kes saman di hadapan Hakim Mahkamah Tinggi Datuk Ahmad Bache.
Notis Pemberhentian ini difailkan oleh Tetuan Raj, Ong & Yudistra, peguamcara Najib selaku plaintif semalam.
Menerusi notis itu, Najib sepenuhnya menggugurkan tindakan saman terhadap defendan kedua, Kerajaan Malaysia dengan tiada perintah mengenai kos.
Terdahulu semasa prosiding, ketika ditanya oleh Hakim Ahmad mengenai kesan penarikan balik saman berkenaan terhadap kerajaan, peguam Alan Gomez yang mewakili bekas Peguam Negara Tan Sri Tommy Thomas, berkata, walaupun kerajaan bukan lagi pihak kepada saman itu, ia masih disifatkan bertanggungjawab secara vikarius (bertanggungjawab secara wakil).
“Terpulang kepada plaintif untuk menarik tuntutan samannya terhadap mana-mana pihak,” kata Alan Gomez.

Meskipun Najib menarik balik saman itu terhadap kerajaan, tuntutan saman sama yang difailkan terhadap Tommy kerana menyalahgunakan kuasa dengan mendakwanya  secara salah masih lagi diteruskan.
Justeru dengan perkembangan terbaharu itu, Tommy kini adalah defendan tunggal dalam kes saman berkenaan.
Pada 22 Oktober tahun lalu, Najib selaku plaintif memfailkan saman bagi menuntut ganti rugi RM1.9 juta kerana mendakwa Tommy dan kerajaan menyalahgunakan kuasa dengan mengemukakan pendakwaan terhadapnya dalam beberapa kes termasuk kesalahan penyelewengan dana 1Malaysia Development Berhad (1MDB).
Najib berkata, pertuduhan terhadapnya adalah sebahagian daripada perbuatan yang sudah dirancang lebih awal oleh Thomas selaras dengan rancangan kerajaan Pakatan Harapan ketika itu.
Menurut Najib, pada tahun 2015, Tommy berjumpa Tun Dr. Mahathir Mohamad untuk membincangkan kesalahan dan salah urus yang kononnya dilakukan kepada dana 1MDB dan menasihati Dr Mahathir supaya mengambil tindakan sivil dan jenayah terhadapnya (Najib) berhubung pembabitan dalam syarikat pelaburan negara itu.
Bekas Perdana Menteri dengan itu menuntut bahawa Tommy melakukan salah laku dalam jawatan awam dan menuntut ganti rugi lebih RM1.9 juta, termasuk bayaran rundingan untuk pasukan audit melakukan semakan dokumentasi bagi penyediaan fakta bagi menangani pendakwaan terhadapnya.
Pada prosiding sebelum ini, mahkamah sama
memutuskan dua peguam dari Tetuan Tommy Thomas boleh mewakili bekas Peguam Negara itu dalam tuntutan saman itu yang dikemukakan Najib.
Pendengaran kes saman itu bersambung lagi petang ini.- KOSMO! ONLINE.


Suami tanggung komitmen teman wanita, tidak beri nafkah isteri
Oleh KOSMO!

9 September 2022, 2:23 pm
PETALING JAYA – Sanggup tanggung komitmen teman-teman wanita, tetapi tidak memberi nafkah kepada isteri sedangkan ia menjadi tanggungjawab suami.
Itu masalah rumah tangga dihadapi seorang wanita yang diceraikan suami selepas lelaki itu ‘terkantoi’ melayan beberapa wanita dikenali menerusi media sosial.
Menurut perkongsikan oleh peguam syarie, Nor Asyiqin pada hantaran Facebook, wanita itu bertemu beliau bagi mendapatkan khidmat nasihat terhadap masalah dihadapi bersama suami.
“Sepanjang perkahwinan selama beberapa tahun, isteri yang menafkahi suami memandangkan kasihan melihat gaji suaminya yang hanya ‘nyawa-nyawa ikan’ selepas potongan hutang peribadi.
“Rupa-rupanya dalam diam dinafkahi isteri, suami menanggung komitmen teman-teman wanitanya berupa barang kemas, bayaran ke hotel berserta ‘nafkah teman wanita’ (hubungan intim) setiap bulan.
“Perkara ini diakui oleh salah seorang bekas skandal suami yang menghubungi isteri kerana menyedari telah ditipu oleh si lelaki yang kononnya mengaku bujang dan belum berkahwin,” katanya pada hantaran tersebut.

Berikutan itu, si isteri memberi dua pilihan kepada suaminya sama ada mengamalkan poligami atau meninggalkan zina tersebut.
“Namun, si suami masih enggan berpoligami dengan mana-mana wanita itu dan masih meneruskan hubungan terlarang sehingga sampai ke tahap pengetahuan pihak majikan.
“Skandal-skandal suami juga pernah mengirimkan beberapa gambar mahupun video intim si suami kepada si isteri sehingga menyebabkan isteri tercabar dan memfailkan pengesahan lafaz cerai yang dibuat oleh suami sebelum ini, namun suami mengaku tidak berniat melafazkan cerai yang dibuat melalui WhatsApp,” ujarnya. – KOSMO! ONLINE.


3 projek pembangunan Pantai Timur diteruskan
Oleh MUHAMMAD AYMAN GHAFFA

9 September 2022, 2:07 pm
TUMPAT – Kerajaan bersetuju untuk meneruskan tiga projek utama di negeri Pantai Timur dalam usaha untuk membangunkan Kelantan, Terengganu dan Pahang.
Perdana Menteri, Datuk Seri Ismail Sabri Yaakob berkata, perkara itu diputuskan selepas beliau mempengerusikan Mesyuarat Majlis Mesyuarat Majlis Ekonomi Pantai Timur (ECERDC) Bilangan 2/2022 Bilangan 2/2022 pagi tadi.
Menurutnya, tiga projek itu melibatkan pembinaan Jambatan Sungai Golok dan Pengkalan Kubor-Tak Bai, Thailand di Kelantan, Projek Lebuh Raya Pantai Timur (LPT) Fasa 3 (Terengganu) dan projek pelebaran Lebuh Raya Kuantan – Segamat, Fasa 2 (Pahang).
“Projek LPT Fasa 3 itu melibatkan jajaran sejauh 147 kilometer (km) bermula dari Gemuruh di Terengganu ke Pengkalan Kubor, Kelantan.
“Selain itu, kerajaan telah bersetuju untuk melebarkan jalan projek Lebuh Raya Kuantan – Segamat, Fasa 2 sejauh 51 km dari Runchang ke Simpang 3 Keratong di Pahang,” katanya semasa berucap semasa Majlis Perasmian Laman Warisan Kampung Laut di sini hari ini.
Hadir sama, Menteri Besar Kelantan, Datuk Ahmad Yakob.

Mengulas lanjut, menurut Ismail Sabri, kerajaan turut meluluskan perbelanjaan berjumlah RM897 juta untuk Projek Tebatan Banjir di Rantau Panjang-Golok Fasa 2 di sini.
Katanya, kelulusan kesemua projek itu menunjukkan bahawa kerajaan persekutuan berlaku adil kepada semua negeri.
Mengulas mengenai ECERDC, beliau berkata, projek itu telah berjaya menarik sebanyak RM13 bilion pelaburan yang komited sehingga 31 Ogos lalu yang kini menghampiri sasaran pelaburan iaitu sebanyak RM14 bilion.
Ujarnya, jumlah itu sekali gus bakal menjana sebanyak 7,080 peluang pekerjaan dan hampir 300 peluang perniagaan.
“Kerajaan telah membelanjakan sebanyak RM40 juta untuk Projek Pembangunan Semula Kampung Laut yang terdiri daripada Laman Warisan Serunding, Laman Warisan Seni dan pemindahan Masjid Lama Kampung Laut.
“Laman Warisan Kampung Laut kini telah menjadi satu destinasi wajib singgah oleh pengunjung-pengunjung di Kelantankhususnya di Kota Bharu.
“Laman ini juga memberi peluang kepada karyawan- karyawan seni tempatan untuk memasarkan hasil tangan seperti batik, wau dan barangan kraftangan kepada para pengunjung di samping terus mengekalkan budaya seni dan kraftangan Melayu dalam kalangan generasi muda,” katanya. – KOSMO! ONLINE.


Raihan muat naik gambar bersama Ratu Elizabeth II
Oleh KOSMO!

9 September 2022, 2:38 pm
PETALING JAYA – Kumpulan nasyid popular tanah air, Raihan berkongsi gambar mengimbas kisah bertemu Ratu Elizabeth II sewaktu kedatangan baginda di Malaysia suatu masa dahulu.
Menerui Instagram Raihan, kumpulan nasyid itu menceritakan pernah dijemput Ratu Elizabeth II untuk membuat persembahan di Edinburg.
“Raihan pernah dijemput Ratu Elizabeth II untuk buat persembahan nyanyian pada mesyuarat ketua-ketua kerajaan Komanwel di Edinburgh.
“Gambar di atas adalah sewaktu Raihan menerima kunjungan Ratu Elizabeth II di Studio Synchrosound, Petaling Jaya,” katanya ringkas pada keterangan gambar tersebut.
Dalam pada itu, Raihan turut mengajak peminat untuk menghadiri konsert iaitu Garis Masa Concert Raihan yang akan berlangsung di Stadium Malawati Shah Alam pada 26 November depan.
“Kami akan bawakan banyak lagi kisah-kisah kami menuju ke Garis Masa Concert Raihan akan datang,” katanya.

Media melaporkan kemangkatan Ratu Elizabeth II pada usia 96 tahun dan perkara tersebut disahkan oleh Istana Buckingham.
Ratu Elizabeth II atau nama sebenarnya, Elizabeth Alexandra Mary, menaiki takhta pada 6 Februari 1952 susulan kemangkatan ayahandanya, Raja George VI pada tarikh berkenaan.
Media Britain melaporkan baginda merupakan pemerintah paling lama monarki Britain selama 70 tahun 214 hari, telah mangkat di Istana Balmoral, Aberdeenshire, Scotland. – KOSMO! ONLINE.


Tiada aktiviti lumba haram dalam skala besar dikesan di P. Pinang
Oleh SAFINA RAMLI

9 September 2022, 2:33 pm
GEORGE TOWN – Polis Pulau Pinang mendapati tiada lagi sebarang aktiviti penganjuran lumba haram dalam skala besar dianjurkan oleh mana-mana pihak selepas kejadian kemalangan di Lebuh Raya Tun Dr. Lim Chong Eu yang meragut lima nyawa pada 17 Julai lalu.
Ketua Polis Pulau Pinang, Datuk Mohd. Shuhaily Mohd. Zain berkata, selepas kejadian kemalangan itu, pihak polis dan agensi-agensi lain seperti Jabatan Pengangkutan Jalan (JPJ) sentiasa menjalankan pemantauan bagi mengekang aktiviti lumba haram.
”Pihak kami sentiasa memantau perkembangan melibatkan kegiatan lumba haram, kita tidak terima maklumat berlakunya perlumbaan haram yang besar.
“Ada dua tiga kes ditahan, tetapi ia lebih kepada tunjukkan aksi berani seperti ala superman, kita tidak akan kompromi dan polis akan minta reman bagi pelaku kegiatan rempit,” katanya pada sidang akhbar di Ibu Pejabat Polis Kontinjen (IPK) Pulau Pinang, di sini hari ini.
Pada 17 Julai lalu, lima penunggang motosikal maut selepas terbabit dalam kemalangan melibatkan beberapa buah motosikal dan dua buah kereta di Lebuh Raya Tun Dr. Lim Chong Eu di sini yang mana polis percaya kejadian itu akibat kegiatan lumba haram.
Menurut Mohd. Shuhaily, pihak polis juga akan memanggil satu mesyuarat dengan pelbagai agensi bagi memperhalusi semua strategi bagi menangani kegiatan lumba haram di negeri ini.

“Sebelum ini, Ketua Setiausaha Kementerian Pengangkutan, Datuk Isham Ishak ada memaklumkan bahawa Pulau Pinang akan dijadikan negeri model bagi penguatkuasaan mengekang aktiviti lumba haram.
”Mesyuarat bersepadu ini akan dijalankan minggu depan dan kita akan maklumkan hasil mesyuarat menerusi satu sidang akhbar,” katanya.
Dalam perkembangan lain, Mohd. Shuhaily berkata, Pulau Pinang akan menjadi tuan rumah bagi penganjuran program The 26th World Congress On Innovation and Technology 2022 yang akan berlangsung pada 13 hingga 15 September depan.
”Lokasi yang terlibat bagi penganjuran program ini adalah Pusat Konvensyen Setia Spice, Hotel Eastern and Oriental serta Padang Kota Lama dan dijangka 4,000 delegasi akan menyertai program ini. KOSMO! ONLINE


Putera Harry tiba lewat, pergi ke istana Balmora tanpa ditemani isteri
Oleh KOSMO!

9 September 2022, 3:22 pm
LONDON – Putera Harry tiba di Istana Balmora hampir sejam setengah selepas kemangkatan nenda beliau diumumkan.
Istana Buckingham mengisytiharkan kemangkatan monarki Britain paling lama bertakhta dan berusia 96 tahun itu pukul 6.30 petang (waktu tempatan) semalam.
Bagaimanapun data penerbangan menunjukkan pesawat dinaiki Putera  Harry yang memakai gelaran Duke of Sussex, masih berada di ruang udara ketika itu dan hanya mendarat di lapangan terbang hampir 15 minit kemudian.
Beliau kemudian dilihat berada di dalam sebuah kereta yang meninggalkan lapangan terbang sejurus selepas pukul 7 malam.
Putera Harry akhirnya tiba di estet Scotland itu pukul 7.52 malam di mana beliau akan menyertai anggota keluarga diraja lain untuk berkabung atas pemergian Ratu Elizabeth II.
Harry pergi ke Balmoral bersendirian tanpa isterinya, Meghan.

Adalah difahamkan bahawa Meghan mungkin berada di London. Duchess of Sussex itu mungkin menyertai Putera Harry pada satu tarikh kemudian, kata sumber. – Agensi


Camilla bakal permaisuri baharu
Oleh KOSMO!

9 September 2022, 1:07 pm
LONDON – Isteri Raja Charles III, Camilla bakal menjadi permaisuri selepas berdepan dengan persepsi masyarakat negara itu yang membencinya selepas dikatakan menjadi punca perceraian Puteri Diana dengan pewaris takhta itu.
Mendiang Puteri Diana pernah mendedahkan Camilla mempunyai hubungan dengan suaminya ketika itu Putera Charles dalam satu temu bual penuh kontroversi pada tahun 1995.
“Ada orang orang dalam hubungan ini (rumah tangga), ia sangat sesak,” kata Puteri Diana dalam temuramah itu.
Camilla yang merupakan kekasih lama Putera Charles ketika itu telah berkahwin dengan pegawai tentera British, Andrew Parker Bowles pada 1973 kerana percaya Putera Charles tidak akan melamarnya dan mengahwini Puteri Diana.
Camilla dan Andrew bercerai pada 1995 sebelum diikuti perceraian Putera Charles dan Puteri Diana setahun kemudian.
Putera Charles mengahwini Camilla pada 2005 dan dianggap rakyat British sebagai pasangan bercinta paling setia

Mendiang Ratu Elizabeth II pada ulang tahun pemerintahan ke-70 pernah menyatakan harapan bahawa Camilla akan menjadi permaisuri apabila Putera Charles diangkat menjadi Raja. – Agensi


Kenduri pasangan pengantin Cina mualaf meriah
Oleh SITI NOR MAS ERAH AMRAN

10 September 2022, 9:23 pm
SEBERANG PERAI – Kemeriahan majlis perkahwinan pasangan Cina mualaf di surau Sutera Prima, Seberang Jaya hari ini dirancakkan dengan kehadiran tetamu berbilang kaum termasuk dari Amerika Syarikat dan Jerman.
Bagi pasangan raja sehari, Daniel Chew,35, dan isterinya, Honey Ng,37, kedua-duanya ternyata terharu kerana kehadiran beberapa rakan baharu yang sama membantu memastikan kelancaran majlis.
Honey berkata, dia mengenali Daniel sejak 10 tahun lalu ketika mereka berdua bekerja di sebuah kilang kain di Perai.
“Walau bagaimanapun, hubungan kami terputus hampir lapan tahun sebelum bertemu semula awal tahun ini.
“Daniel terbuka hati untuk mendalami Islam dan kami sama-sama belajar di IDT Centre, Permatang Pauh kerana walaupun saya memang beragama Islam, masih banyak yang perlu saya pelajari sebelum mendirikan rumahtangga.
“Saya ingin mengucapkan terima kasih kepada pihak surau atas kesudian menguruskan majlis yang amat bermakna buat kami berdua,” katanya.

Sementara itu, bagi Pengerusi kariah, Khairul Anuar Ishak pula memberitahu, majlis sedemikian menjadi salah satu usaha dakwah sekali gus mengubah persepsi kaum lain terhadap agama Islam.
“Ini bukan kali pertama kami anjurkan majlis perkahwinan dan program keramaian membabitkan pelbagai kaum dalam kalangan penduduk di kawasan kejiranan ini.
“Kita mahu ubah mentaliti masyarakat dengan menunjukkan keterbukaan surau dan masjid menerima tetamu bukan Islam,” katanya. KOSMO! ONLINE.


Piala FA: JDT julang trofi, benam TFC 3-1
Oleh MUHAMAD ARDIE PUTRA SUHAIMI

10 September 2022, 11:08 pm
KUALA LUMPUR – Pasukan Johor Darul Ta’zim (JDT) menepati ramalan apabila berjaya menjuarai trofi Piala FA musim ini selepas menewaskan Terengganu FC (TFC) dengan kemenangan 3-1 pada aksi final yang berlangsung di Stadium Nasional Bukit Jalil sebentar tadi.
Pada perlawanan tersebut, skuad Harimau Selatan kendalian Hector Bidoglio membariskan kesebelasan terbaik dengan menyenaraikan jentera serangan utama terdiri daripada Bergson Da Silva, Leandro Velazquez dan Arif Aiman Hanapi.
Skuad JDT bermula garang apabila pemain muda sensasi, Arif Aiman melakukan rembatan pada minit ke-11 yang berjaya menggegarkan palang skuad Sang Penyu.
Pasukan TFC kendalian Nafuzi Zain turut memiliki peluang terbaik selepas kapten pasukan, Kipre Tchetche gagal menyempurnakan peluang satu lawan satu selepas rembatannya ditepis Farizal Marlias pada minit ke-24.
Gol yang ditunggu akhirnya tiba apabila Arif Aiman bijak menyempurnakan peluang selepas menerima hantaran Leandro Velazquez untuk menewaskan penjaga gol TFC, Rahadiazli Rahalim pada minit ke-33.
Bersambung pada babak kedua, JDT meneruskan momentum cemerlang dengan melakukan asakan awal sehingga memberi tekanan buat pertahanan Sang Penyu.

JDT semakin selesa apabila dihadiahkan sepakan penalti selepas Rahadiazli melakukan kekasaran yang berjaya disudahkan oleh Bergson Da Silva pada minit ke-62.
Pasukan TFC yang memakai jersi hitam kembali bernyawa selepas Tchetche berjaya merapatkan kedudukan dengan menjaringkan gol pada minit ke-76 untuk menewaskan penjaga gawang JDT, Farizal Marlias.
Namun, kegembiraan TFC tidak bertahan lama selepas Bergson sekali lagi menjadi duri dalam daging pasukan itu dengan meledak gol kedua peribadinya berselang tiga minit kemudian untuk memastikan JDT selesa mendahului 3-1.
Kedua-dua pasukan saling berbalas serangan tetapi kedudukan kekal sehingga wisel penamat.
Sebagai rekod, ini adalah kejuaraan Piala FA kedua dalam sejarah kelab JDT yang kali terakhir bergelar juara pada edisi 2016. – KOSMO! ONLINE


Piala FA: JDT mendahului 1-0 separuh masa
Oleh MUHAMAD ARDIE PUTRA SUHAIMI

10 September 2022, 10:04 pm
KUALA LUMPUR – Johor Darul Ta’zim (JDT) membuktikan status selaku pasukan pilihan selepas mendominasi pada awal separuh masa pertama saingan final Piala FA 2022 menentang Terengganu FC (TFC) selepas berjaya mendahului 1-0 sebentar tadi.
Pada aksi tersebut, skuad Harimau Selatan bermula garang apabila pemain muda sensasi, Arif Aiman Hanapi melakukan rembatan pada minit ke-11 yang berjaya menggegarkan palang skuad Sang Penyu.
Skuad TFC kendalian Nafuzi Zain turut memiliki peluang terbaik selepas kapten pasukan, Kipre Tchetche gagal menyempurnakan peluang satu lawan satu selepas rembatannya ditepis Farizal Marlias pada minit ke-24.
Gol yang ditunggu akhirnya tiba apabila Arif Aiman bijak menyempurnakan peluang selepas menerima hantaran Leandro Velazquez untuk menewaskan penjaga gol TFC, Rahadiazli Rahalim pada minit ke-33.
Sebagai rekod, JDT memburu trofi Piala FA pertama sejak edisi 2016 manakala skuad Sang Penyu pula berharap untuk menamatkan badi 11 tahun tanpa trofi selepas kali terakhir menjulang trofi Piala FA pada edisi 2011. – KOSMO! ONLINE


Bekas pengerusi PIBG antara tiga direman SPRM
Oleh MOHD YUNUS YAKKUB

10 September 2022, 9:57 pm
SHAH ALAM – Tiga termasuk bekas pengerusi Persatuan Ibu Bapa dan Guru (PIBG) sebuah sekolah rendah direman tiga hari bagi membantu siasatan berhubung tuntutan palsu bernilai RM300,000 bagi pembinaan blok tambahan sekolah.
Perintah reman bermula hari ini terhadap suspek berusia 34 hingga 56 tahun dikeluarkan Majistret Nor Azean Mohd. Sohaini.
Menurut sumber, ketiga-tiga suspek tersebut terdahulu ditahan antara pukul 9 dan 9.45 malam tadi di Pejabat Suruhanjaya Pencegahan Rasuah Malaysia (SPRM) Selangor.
Katanya, mereka termasuk wanita itu melibatkan masing-masing pemilik syarikat, kontraktor dan bekas pengerusi PIBG sebuah sekolah rendah di Selangor.
“Berdasarkan siasatan awal, pemilik syarikat telah mengemukakan tuntutan yang mengandungi butiran palsu kepada PIBG sebuah sekolah.
“Ini bagi kerja membina satu blok tambahan baru bernilai RM 300,000 sedangkan kerja-kerja tersebut tidak disempurnakan. Kesalahan itu dilakukan pada 2016,” katanya hari ini.

Sementara itu, Pengarah SPRM Selangor, Datuk Alias Salim mengesahkan penahanan itu dan kes disiasat mengikut Seksyen 18 Akta SPRM 2009. -KOSMO!ONLINE


Piala FA: MB Johor umum esok cuti peristiwa
Oleh AZMI NORDIN

10 September 2022, 11:53 pm
PETALING JAYA – Menteri Besar Johor, Datuk Onn Hafiz Ghazi dengan berbesar hati mengumumkan hari ahad, 11 September sebagai cuti peristiwa buat negeri Johor berikutan Johor Darul Takzim (JDT) berjaya merangkul piala FA di Stadium Nasional Bukit Jalil, sebentar tadi.
Berita gembira itu dikongsikan beliau melalui laman Twitter miliknya, Onn Hafiz mengucapkan tahniah dan syukur buat pasukan JDT yang menang ke atas Terengganu FC dengan jaringan 3-1
Ujar beliau, ini sebagai tanda penghargaan di atas sokongan padu yang sentiasa diberi oleh penyokong skuad Harimau Selatan itu.
“Terima kasih juga kepada mereka yang turut hadir memberikan sokongan kepada JDT di Stadium Nasional Bukit Jalil, sebentar tadi,” jelasnya. -KOSMO! ONLINE.


Selangor tamat kemarau kemenangan Liga Super
Oleh MUHAMMAD ZUHAILY BADLISHAH

10 September 2022, 9:48 pm
PETALING JAYA – Selangor FC akhirnya menamatkan kemarau lima aksi Liga Super berturut-turut tanpa kemenangan selepas menewaskan Sabah FC 3-2 di Stadium Likas, Kota Kinabalu sebentar tadi.
Tiga mata berharga itu amat berharga buat skuad Gergasi Merah untuk memperbaiki kedudukan dalam carta Liga Super yang ketika ini berada pada tempat kelapan dengan baki lima lagi perlawanan.
Selangor membuka perlawanan dengan langkah kanan apabila meledak dua gol dalam tempoh seminit menerusi Muhammad Mukhairi Ajmal Mahadi dan Brendan Gan pada minit ke-24 serta 25.
Skuad bimbingan Mohd. Nidzam Jamil itu bagaimanapun membenarkan Sabah merapatkan kedudukan melalui jaringan Baddrol Bakhtiar pada minit ke-30.
Ia sememangnya membangkitkan semangat pasukan tuan rumah kendalian Datuk Ong Kim Swee apabila berjaya menyamakan kedudukan 2-2, kali ini menerusi jaringan Jose Alberto Djalo Embalo empat minit sebelum aksi babak pertama tamat.
Bagaimanapun, kemenangan sah menjadi milik Selangor apabila pemain import dari Myanmar, Hein Htet Aung meledak gol ketiga pada minit ke-76 menjadikan kedudukan 3-2 yang akhirnya kekal hingga tamat perlawanan.

Keputusan itu secara tidak langsung meletakkan Sabah dalam keadaan sukar untuk mempertahankan kedudukan kedua kerana hanya berkelebihan satu mata ke atas Negeri Sembilan FC yang berada di tempat ketiga selepas 18 perlawanan.
Empat baki perlawanan Liga Super buat Sabah selepas ini adalah menentang finalis Piala FA, Terengganu FC, Penang FC, Sri Pahang FC dan Johor Darul Ta’zim FC.
Selangor pula kembali ke landasan terbaik sebelum turun ke Alor Setar menentang Kedah Darul Aman FC pada Rabu ini diikuti Melaka United, Petaling Jaya FC, Sarawak United dan Penang FC. – KOSMO! ONLINE


Dua lelaki larikan barang kemas, wang tunai RM660,000
Oleh ASLIZA MUSA

10 September 2022, 9:20 pm
IPOH – Dua lelaki bersenjatakan objek menyerupai sepucuk pistol melarikan barang kemas dan wang tunai dianggarkan bernilai RM660,000 dalam satu rompakan di sebuah kedai emas di Taman Ipoh Jaya di sini hari ini.
Ketua Polis Perak, Datuk Mohd. Yusri Hassan Basri berkata, maklumat kejadian itu diterima daripada orang awam pada pukul 10.15 pagi.
Katanya, siasatan di tempat kejadian mendapati insiden itu berlaku ketika pekerja kedai emas tersebut sedang membuka premis perniagaan.
“Dua lelaki telah mengacukan senjata menyerupai pistol kepada tiga orang pekerja dan melarikan sejumlah barang kemas dan wang tunai dianggarkan berjumlah RM660,000.
“Ketiga-tiga pekerja kedai emas itu tidak mengalami kecederaan. Kes disiasat mengikut Seksyen 395/397 Kanun Keseksaan,” katanya di sini hari ini.
Menurut beliau, usaha sedang dijalankan bagi mengesan dua suspek yang masih bebas.

Katanya, orang ramai yang mempunyai maklumat berhubung kejadian diminta menghubungi Pegawai Penyiasat, Asisten Superintenden Fadli Ahmad di talian 019-2500019.
“Pihak polis menasihatkan orang ramai agar sentiasa berwaspada dan menjaga keselamatan diri dan harta benda agar tidak berlaku kejadian tidak diingini.
“Selain itu, pengusaha-pengusaha perniagaan berisiko tinggi seperti kedai emas dan institusi kewangan juga disaran meningkatkan langkah-langkah keselamatan dan pencegahan jenayah di premis masing-masing,” katanya. – KOSMO! ONLINE.


Kos RM20 juta, Malbatt Misi Bakara filem paling mahal di Malaysia
Oleh HARYATI KARIM

10 September 2022, 9:59 pm
KUALA LUMPUR – Filem Malbatt Misi Bakara mencipta rekod sebagai filem termahal pernah dihasilkan oleh karyawan tempatan apabila kos pembikinannya menelan belanja sebanyak RM20 juta.
Menurut pengarah filem aksi tersebut, Andrian Teh, daripada RM20 juta 70 peratus kos digunakan untuk produksi selain menggunakan khidmat barisan pelakon terkenal.
“Naskhah ini menelan belanja yang tinggi kerana uniform tentera dalam filem ini tidak lagi dipakai oleh tentera Malaysia.
“Disebabkan tidak boleh menyewa pakaian tersebut, kami perlu menempah khas dari Indonesia. Selain itu, kami juga perlu membina semula kelengkapan ketenteraan ketika penggambaran di Turki,” ujar Adrian.
Namun, Adrian bersyukur kerana karya diangkat daripada kisah benar itu mendapat kepercayaan pihak penerbit utama Berjaya Pictures, Tan Sri Vincent Tan yang bersetuju untuk melabur tanpa melihat kertas kerja terlebih dahulu.
“Kepercayaan yang diberikan oleh pihak penerbit akan saya gunakan sebaik mungkin dan saya tahu pihaknya pasti inginkan keuntungan.

“Perkara itu sedikit sebanyak memberi tekanan kepada saya. Tetapi tekanan itu bagus untuk saya beri yang terbaik. Mungkin ini akan menjadi filem ketenteraan saya yang terakhir kerana bukan mudah dan saya cukup penat,” kata Adrian.
Filem Malbatt Misi Bakara merupakan filem yang diambil daripada kisah benar tentang operasi membantu menyelamatkan tentera Amerika Syarikat yang terperangkap dalam perang saudara di Somalia pada tahun 1993.
Dilakonkan oleh barisan pelakon terkenal seperti Adlin Aman Ramlie, Fauzi Nawawi, Bront Palarae, Zahiril Adzim, Hairul Azreen, Iedil Dzuhrie, Syazwan Zulkifly, Shaheizy Sam, Nafiez Zaidi, Dafi Ismail Sabri, Ikhram Juhari, Gambit Saifullah, Theebaan G, Taufiq Hanafi dan Safwan Nazri, filem ini dijangka akan menemui penonton sekitar Ogos tahun depan.
Selain Berjaya Pictures, filem ini turut dipersembahkan bersama syarikat penerbitan Act 2 Pictures, Fast Bikes, Aurum Investments Limited, Golden Screen Cinemas dan Astro Shaw. – KOSMO! ONLINE.


Komuniti Islam Britain bersedih pemergian Ratu Elizabeth II
Oleh KOSMO!

10 September 2022, 9:00 pm
LONDON – Suasana suram dilihat di Bradford, England ketika beribu-ribu penduduk Islam berkumpul di beberapa buah masjid di bandar itu untuk menunaikan solat Jumaat semalam, lapor akhbar Mirror UK.
Jemaah lelaki dan kaum wanita tidak kira muda atau tua, bercakap mengenai kejutan dan kesedihan atas kemangkatan Ratu Elizabeth II. Ramai antara mereka menganggap mendiang sebagai ‘ikon’ yang mana ‘kehadiran baginda sentiasa meyakinkan’ untuk semua rakyat.
“Ia satu kerugian besar buat kami. Ratu Elizabeth II adalah seorang yang selalu saya berharap untuk mendapatkan ketenangan terutama dalam waktu sukar seperti semasa pandemik Covid-19. Apabila negara ini ditimpa masalah, baginda tidak kekok untuk menghulurkan bantuan.
“Saya rasa adalah luar biasa apabila baginda menyantuni Perdana Menteri baharu hanya dua hari lalu. Baginda tetap berbakti hingga ke akhirnya. Dalam dunia selebriti dan penuh skandal, baginda memberikan perasaan bahwa semuanya masih normal dan stabil,” kata seorang jemaah, Waheed Ali.
Imam Masjid Muhammadi, Alyas Karmani juga memberi penghormatan kepada mendiang.
“Kami mengenali Ratu Elizabeth II sepanjang hidup kami. Baginda adalah ibu kepada negara kami dan bagi orang Islam, taraf ibu begitu tinggi.

“Kehilangannya sangat menyedihkan bagi kami semua dan kami berdoa agar Allah SWT memberikan ketenangan dan ketabahan kepada keluarganya agar mereka dapat bersabar atas kehilangan itu,” katanya.
Pengerusi Lembaga Penasihat Kebangsaan untuk Masjid dan Imam, Imam Qari Asim pula berkata, Ratu Elizabeth II mempunyai ‘hubungan bermaruah’ dengan umat Islam di seluruh dunia.
“Banyak masjid memberi penghormatan kepada Ratu Elizabeth dan menzahirkan rasa terima kasih atas sumbangan baginda yang cemerlang dan terbilang dalam perkhidmatan awam. Baginda sangat menghormati semua agama dan kepercayaan,” katanya.
Semasa solat Jumaat di Masjid Pusat Bradford, khatib Molana Wajid Hussain melanggar tradisi khutbahnya untuk memberi penghormatan.
“Umat Islam Britain hidup dalam perpaduan dengan rakyat Britain lain pada situasi kesedihan ini. Berjuta-juta akan merinduinya. Baginda meninggalkan legasi kerjasama yang tiada tandingan di Komanwel untuk demokrasi, kemakmuran bersama dan keamanan. Baginda sepatutnya mendapat tempat yang istimewa dalam hati rakyatnya dan sejarah,” ujarnya. – AGENSI


MCA tidak mahu terlalu angkuh dengan DAP di P. Pinang
Oleh SAFINA RAMLI

10 September 2022, 8:46 pm
GEORGE TOWN – MCA mengambil sikap realistik dan tidak mahu dilihat terlalu angkuh apabila berdepan dengan DAP di Pulau Pinang ketika Pilihan Raya Umum Ke-15 (PRU-15) nanti.
Sehubungan itu, Presiden MCA, Datuk Seri Dr. Wee Ka Siong berkata, MCA akan menggunakan teori yang pernah digunakan oleh DAP iaitu tidak memberi kemenangan mutlak kepada parti itu ketika PRU-15 nanti.
“Kita tidak bersikap angkuh tetapi kita realistik, kalau kita menang cuma di sesuatu kawasan dan ia belum cukup membentuk kerajaan kita akan jadi pembangkang yang berwibawa.
“DAP ketika menjadi pembangkang dahulu sering berkata jangan beri peluang kepada Barisan Nasional (BN) menang besar, jadi kita gunakan kembali teori DAP untuk tidak beri kemenangan mutlak kepada mereka,” katanya pada sidang akhbar di Persiaran Bukit Jambul di sini lewat petang tadi.
Terdahulu, beliau merasmikan Bilik Gerakan MCA Parlimen Bayan Baru dan DUN Pantai Jerejak sebagai persediaan untuk parti itu menghadapi PRU-15 nanti.
Ka Siong yang juga Menteri Pengangkutan berkata, secara idealnya semua parti yang bertanding mahukan kemenangan besar dalam pilihan raya, namun bagi MCA perkara itu mahu dilakukan secara berperingkat di Pulau Pinang.

“Saya rasa ada orang kata kerajaan DAP agak kuat di Pulau Pinang kerana kita tidak pernah menang dalam mana-mana kerusi, kalau kita nak menang pun, mungkin bermula di beberapa kawasan. Bagi saya ia (menang kerusi Parlimen dan DUN) boleh dianggap sebagai matlamat jangka pendek, sederhana dan jangka panjang.
”Sekiranya kita menjadi pembangkang pun, kita dapat melakukan semak dan imbang yang baik terhadap kerajaan kerana juga penting dalam sesebuah negara demokrasi,” katanya. – KOSMO! ONLINE


Peniaga terkejut jumpa bom zaman perang ketika memancing
Oleh AZMI NORDIN

10 September 2022, 7:19 pm
HULU SELANGOR – Seorang peniaga yang sedang memancing bersama rakannya terkejut apabila menjumpai bom lama tertanam dalam tanah di kawasan tebing sungai berdekatan Rekreasi Sungai Kedondong, di sini pada 7 September lalu.
Ketua Polis Daerah Hulu Selangor, Superintendan Suffian Abdullah berkata, pihak polis menerima laporan daripada seorang lelaki berusia 42 tahun berhubung penemuan itu sekitar pukul 4.43 petang semalam.
“Lelaki yang bekerja sebagai peniaga itu memaklumkan pada 7 September lalu sekitar pukul 2 petang dia dan rakannya sedang memancing di air terjun berdekatan dan terkejut selepas menjumpai bom lama yang tertanam sebahagiannya,” ujarnya dalam kenyataan hari ini.
Menurutnya, pihak polis yang melakukan siasatan di lokasi mendapati bom seberat 50 kilogram (kg) itu adalah bom lama yang disyaki terjatuh dari kapal terbang tentera Jepun semasa perang.
“Bom yang mempunyai ukur lilit 42 inci serta panjang 42 inci itu telah tertanam dalam tanah di kawasan tersebut dan didapati tidak lagi aktif,” katanya.
Menurutnya, jarak dari jalan besar ke tempat bom dijumpai dianggarkan dua kilometer.

Jelasnya, Unit Bom dari Bukit Aman dan Ibu Pejabat Polis Kontinjen (IPK) Selangor bertindak memusnahkan bom tersebut sekitar pukul 2.50 petang tadi. – KOSMO! ONLINE


Monarki Eropah kibar bendera separuh tiang hormati pemergian Ratu Elizabeth II
Oleh KOSMO!

10 September 2022, 7:30 pm
LONDON – Beberapa institusi diraja Eropah bersama-sama memberi penghormatan kepada mendiang Ratu Elizabeth II kelmarin  dengan mengibarkan bendera negara pada separuh tiang, lapor portal berita MailOnline semalam.
Kerajaan Sepanyol, Sweden dan Norway semuanya memberi penghormatan kepada mendiang selepas baginda  diumumkan meninggal dunia pada usia 96 tahun.
Raja Felipe VI dari Sepanyol  mengetuai penghormatan kepada Raja Charles III dengan kenyataan yang memberitahu ‘baginda akan sangat merindui ibu saudara (Ratu Elizabeth II)  yang mesra dengan gelaran  Lilibet’.
Di Madrid, bendera Keluarga Diraja dilihat berkibar separuh tiang di sebelah Istana Zarzuela sebagai tanda penghormatan.
Di Stockholm pula, istana diraja juga mengibarkan bendera Sweden dengan cara yang sama seperti yang dilakukan oleh Norway di Oslo.
Jambangan bunga juga ditinggalkan oleh peminat diraja di hadapan Kedutaan Britain  di Stockholm, di mana bendera Union Jack juga berkibar separuh tiang.

Di Belanda, sejambak, kad dan bunga dibiarkan di hadapan kedutaan British di The Hague. – Agensi


7 lelaki cemas kenderaan rempuh penghadang lebuh raya
Oleh NOR AINNA HAMZAH

10 September 2022, 7:00 pm
REMBAU – Tujuh lelaki berdepan detik cemas apabila kenderaan dinaiki mereka hilang kawalan lalu merempuh penghadang jalan di kilometer 238, Lebuh Raya Utara-Selatan (arah Selatan), di sini, pagi tadi.
Rakaman video kemalangan memaparkan kereta berkenaan terbalik serta berpusing beberapa kali di kiri serta kanan jalan menjadi tular di media sosial.
Menurut Ketua Polis Daerah Rembau, Deputi Superintendan Hazri Mohamad, kemalangan berkenaan berlaku pada pukul 7 pagi membabitkan kenderaan pelbagai guna (MPV) jenis Toyota Innova.
“Kereta dinaiki tujuh lelaki dalam perjalanan dari Kuala Lumpur ke Johor Bharu untuk upacara sembahyang telah hilang kawalan lalu terbabas dan melanggar besi penghadang lebuh raya.
“Penumpang belakang berusia 18 tahun cedera ringan pada bahagian lutut telah dibawa ke Hospital Alor Gajah untuk rawatan lanjut manakala lain-lain mangsa tidak mengalami kecederaan,” katanya dalam satu kenyataan hari ini. -KOSMO! ONLINE


‘Saya terima teguran, video susukan bayi dibuang’ -Adilah
Oleh AZMI NORDIN

10 September 2022, 8:24 pm
PETALING JAYA – Tindakan membawa anak seawal usia satu tahun masuk ke dalam hutan dan memberi susu badan kepada bayi itu dengan niat mendekati alam semulajadi tidak mendapat restu daripada orang ramai.
Pemegang Ijazah Sarjana Bidang Zoologi, Adilah Suhailin, 29, berkata, dia tetap dengan pendirian mengajar anak mengenali alam sekitar di awal usia dan tidak mengharapkan skrin telefon sahaja.
“Mendaki bukit itu tiada masalah, kalau tengok dekat aplikasi TikTok, saya ada jelaskan untuk ibu bapa yang nak buat aktiviti di luar pastikan aktiviti itu sesuai dengan anak-anak dan tempat yang tiada binatang buas.
“Yang saya pergi ini tempat orang bawa anak-anak beriadah, ia trek jogging, benda itu tiada masalah sebab ramai orang. Dari segi keselamatan, orang risau makhluk halus, jadi saya buat amalan doa yang setakat ini sangat berkesan,” katanya ketika dihubungi kosmo!.
Tambah Adilah, objektif membawa anaknya, Arjuna yang kini berusia satu tahun ke dalam hutan bagi membolehkan dia berkomunikasi tentang alam bila besar kelak.
“Kami pernah mendaki Bukit Pelindung di Kuantan dan Bukit Keluarga di Besut Terengganu, syukur anak saya tidak pernah merengek sepanjang perjalanan naik dan turun.

“Saya sambung Ijazah Sarjana dalam Konservasi Sains dan Biologi, saya lagi suka anak faham dengan alam. Saya juga aktif organisasi bukan kerajaan dalam bidang konservasi,” ujarnya.
Berkenaan isu susukan anak di tempat terbuka, Adilah bersetuju ia sedikit tidak sopan dan kurang manis untuk dikongsikan secara umum.
“Saya minta maaf sebab tidak jaga sensitif tentang isu ini, tidak sangka benda ini boleh jadi isu, ramai para wanita tidak setuju walaupun benda itu biasa bagi saya, tapi tidak sesuai dirakam.
“Saya menerima nasihat dan beranggapan ia sebagai titik tolak untuk saya buat kandungan (video) yang lebih baik,” katanya. – KOSMO! ONLINE


Ibu muda dipancung di hadapan anak oleh kekasih sendiri
Oleh KOSMO!

10 September 2022, 8:30 pm
WASHINGTON – Seorang wanita di Amerika Syarikat (AS) mati akibat dipancung di hadapan anak-anaknya dalam insiden mengerikan pada Khamis lalu, lapor akhbar Daily Star.
Kejadian berlaku pada waktu siang dekat San Carlos, California.
Menurut media tempatan, dua kanak-kanak masing-masing berumur satu dan tujuh tahun yang ditemui di lokasi kejadian berkata, mereka ‘mahukan ibu mereka’ selepas kepala mangsa dipenggal dalam serangan kejam itu.
Seorang suspek, Jose Landaeta Solano, 33, telah ditahan oleh polis California selepas dia kembali ke lokasi tersebut.
Solano dan mangsa, Karina Castro, 27, mempunyai hubungan percintaan sebelum kejadian itu.
Menurut pihak berkuasa, terdapat sejarah aduan dan keganasan rumah tangga antara pasangan kekasih tersebut.

Menurut saluran berita NBC News, Solano mempunyai sejarah lampau yang berlanjutan dan ganas selain rekod penyakit mental.
Suspek dikenakan perintah menjauhi ibu dua anak itu pada April lalu sebelum mangsa dibunuh. Polis dimaklumkan mengenai kejadian keganasan rumah tangga kira-kira pukul 11.50 pagi (waktu tempatan), manakala kepala wanita itu dipenggal tidak lama selepas itu, pada pukul 12.15 tengah hari (waktu tempatan).
Perkhidmatan Perlindungan Kanak-Kanak telah mengambil kedua-dua anak mangsa. Seekor anjing dan dua ekor kucing turut dibawa dari rumah yang dikongsi oleh pasangan itu.
Pejabat Syerif Daerah San Mateo sedang menyiasat kejadian itu dan cuba mengesan senjata yang digunakan untuk membunuh wanita itu, dipercayai adalah sebilah pedang samurai.
“Kepala mangsa berada di bawah kereta dan badannya terbaring di belakang kenderaan itu. Orang awam menutupnya.
“Ia adalah mengejutkan. Ini adalah kawasan kejiranan yang baik,” kata jiran mangsa, Chapele Thorborne kepada portal berita ABC News. – AGENSI


Anak kucing dipuji comel walaupun memiliki tiga biji mata
Oleh KOSMO!

10 September 2022, 6:30 pm
WASHINGTON – Seorang pengguna platform perkongsian Reddit menarik perhatian netizen apabila memuat naik gambar anak kucingnya yang memiliki mata ketiga, lapor stesen penyiaran NDTV semalam.
Gambar yang dimuat naik menerusi akaun u/Alloth itu menunjukkan mata ketiga kucing itu ditemui dalam salah satu soket mata sedia ada.
“Kucing bermata tiga,” tulis kapsyen status tersebut.
Gambar tersebut menyentuh hati ramai pengguna media sosial yang berasakan keadaan itu menjadikan haiwan itu bertambah comel.
“Saya harap mata ketiganya tidak menyebabkan kesakitan”, tanya seorang pengguna media sosial.
“Kucing itu adalah yang terpilih,” komen seorang lagi.

Seorang doktor haiwan menjelaskan keadaan tersebut berlaku disebabkan mutasi genetik yang jarang berlaku. – Agensi


SPRM tahan polis minta rasuah daripada polis RM100,000
Oleh MOHD. HUSNI MOHD. NOOR

10 September 2022, 8:32 pm
PUTRAJAYA – Tiga individu termasuk masing-masing seorang berpangkat inspektor dan sarjan polis ditahan Suruhanjaya Pencegahan Rasuah Malaysia (SPRM) semalam kerana disyaki meminta rasuah berjumlah RM100,000 daripada seorang pegawai polis kononnya bagi menutup kes yang sedang disiasat.
Sumber berkata, seorang lagi suspek yang ditahan adalah pengurus pentadbiran di sebuah syarikat yang berperanan sebagai orang tengah bagi meminta dan menerima wang rasuah itu.
Menurutnya, pengurus syarikat berkenaan ditahan pagi semalam di sekitar Kuala Lumpur ketika menerima wang rasuah berjumlah RM50,000 iaitu sebahagian daripada jumlah yang diminta daripada mangsa.
“Susulan itu, SPRM menahan seorang inspektor dan sarjan polis berusia lingkungan 30-an antara pukul 7 petang hingga 12 tengah malam semalam di sekitar ibu negara bagi membantu siasatan,” katanya
Tambah beliau, pengurus syarikat tersebut telah direman selama empat hari bermula semalam sehingga 12 September setelah pihak SPRM membuat permohonan reman di Mahkamah Majistret Putrajaya.
Bagaimanapun, katanya, pegawai dan anggota polis tersebut telah dibebaskan setelah keterangan mereka diambil.

Sementara itu, Pengarah Kanan Bahagian Siasatan SPRM, Datuk Seri Hishamuddin Hashim ketika dihubungi mengesahkan mengenai penahanan tersebut.
Katanya, kes disiasat mengikut Seksyen 16(a)(A) Akta SPRM 2009. -KOSMO! ONLINE


Wanita ‘berbulan madu’ sendirian, enggan tunggu sehingga berkahwin
Oleh KOSMO!

10 September 2022, 7:00 pm
LONDON – Seorang wanita di Britain memutuskan untuk ‘bulan madu’ seorang diri kerana enggan menunggu bertemu lelaki yang tepat untuk berkahwin sebelum melawat senarai destinasi yang diimpikan olehnya, lapor akhbar Mirror UK semalam.
Brittany Allyn, 36, ingin mengembara dan memanjakan dirinya tetapi enggan menunggu sehingga berkahwin untuk berbuat demikian.
Brittany berpindah dari New York, Amerika Syarikat (AS) ke London pada Oktober 2021 apabila rakan lamanya mempunyai bilik kosong. Dia kemudian memilih untuk mengembara ke Eropah sekerap mungkin.
Pada November 2021, dia melakukan perjalanan solo ke Rom dan jatuh cinta dengan makanan dan budaya Itali.
Selepas enggan membiarkan status bujang menghalang keinginannya, Brittany mengembara sendirian ke Selatan Perancis pada Jun 2022. Dia melawat Venice dan Verona di Itali pada Ogos tahun sama.
Semasa melancong, Brittany suka berdandan, memanjakan diri dengan menempah hotel butik dan mengunjungi restoran mewah seperti gaya seorang bintang Hollywood.

“Saya mempunyai begitu banyak senarai tempat untuk berbulan madu. Dan saya fikir mengapa menunggu? Jadi saya terus melakukannya dan suka mengembara bersendirian semasa ‘berbulan madu’.
“Saya telah melawat tempat-tempat yang menakjubkan seperti Hotel du Cap-Eden-Roc di Perancis dan hotel butik yang cantik seperti Hotel Provencal Villefranche dan Hotel il Palazzo Experimental.
“Buat masa ini, saya masih bujang dan bersendirian. Ia tidak menghalang saya untuk berseronok,” kata pesohor media sosial dari AS itu. – Agensi


Pencuri terkejut dirakam pemilik kedai
Oleh KOSMO!

10 September 2022, 8:00 pm
JAKARTA – Sebuah klip video tular di media sosial Indonesia memaparkan seorang pencuri terkejut apabila tindak-tanduknya dirakam oleh pemilik sebuah kedai, lapor laman berita Suara.com.
Video yang  dimuat naik dalam akaun TikTok @vi3vie itu dirakam di sebuah kedai aksesori di Batam, Kepulauan Riau.
Pemilik kedai itu curiga dengan seorang pembeli lalu meletakkan telefon bimbitnya secara rahsia untuk merakam gelagatnya.
Wanita berbaju merah itu kelihatan memilih penyepit rambut yang digantung di dinding. Dia terus mencuba beberapa penyepit sementara dipantau oleh pemilik kedai tersebut.
Pencuri itu perlahan-lahan memasukkan penyepit rambut yang dicubanya ke dalam poket sambil berpura-pura melihat barangan lain.
Sebelum ingin membayar, pencuri itu menunjukkan penyepit rambut lain yang baru diambilnya. Ketika pemilik kedai mengira, dia terkejut apabila mendapati telefon yang sedang merakamnya.

Pemilik kedai kemudian bertanya tentang penyepit yang dimasukkan ke dalam poket. Pencuri itu malah menafikan kecurian itu lalu dipaksa membayar harga sebenar sebelum beredar.
Video itu mendapat perhatian netizen di ruangan komen.
“Lawak tengok reaksi pencuri itu melihat kamera, tiba-tiba diam, tabik pada penjual,’’ komen seorang netizen. – Agensi


Bas bawa 44 pelajar matrikulasi Kedah terbakar
Oleh ASLIZA MUSA

10 September 2022, 8:38 pm
GERIK – Seramai 44 pelajar Kolej Matrikulasi Kedah menempuh detik cemas apabila bas ekspres yang dinaiki terbakar di Kilometer 35, Jalan Raya Timur Barat (JRTB) berhampiran Hentian Rehat dan Rawat (R&R) Titiwangsa di sini hari ini.
Kejadian sekitar pukul 2 petang itu berlaku ketika bas berkenaan dalam perjalanan secara konvoi dari Kelantan menuju pulang ke Changlun, Kedah bersama dua buah lagi bas ekspres.
Difahamkan, bas berkenaan terbakar ekoran percikan api yang terhasil daripada tayar bas yang meletup sewaktu dalam perjalanan.
Tindakan pantas pemandu berusia 38 tahun dan penumpang keluar segera daripada kenderaan menyelamatkan mereka daripada terperangkap dalam kejadian itu.
Ketua Balai Bomba dan Penyelamat (BBP) Gerik, Mohd. Azizan Aziz berkata, maklumat berkaitan insiden itu diterima pada 2.05 petang dengan sepasukan lapan anggota dihantar ke lokasi kejadian.
Katanya, kerja-kerja pemadaman segera dilakukan yang mengambil masa hampir sejam untuk kebakaran dipadamkan sepenuhnya.

“Kejadian mengakibatkan kemusnahan bas dianggarkan sehingga 85 peratus itu tidak melibatkan kecederaan kepada pemandu dan penumpang bas.
“Kesemua pelajar telah keluar sendiri dan mereka dalam perjalanan untuk pulang ke Kolej Matrikulasi di Changlun,” katanya. – KOSMO! ONLINE


[VIDEO] Cuaca cerah, penyokong TFC, JDT banjiri Bukit Jalil
Oleh MUHAMAD ARDIE PUTRA SUHAIMI

10 September 2022, 6:10 pm
KUALA LUMPUR – Ribuan penyokong sudah mula membanjiri Stadium Nasional Bukit Jalil untuk menyaksikan aksi final Piala FA 2022 melibatkan pasukan Terengganu FC (TFC) dan Johor Darul Ta’zim (JDT) malam ini.
Semua penyokong yang kebanyakannya hadir dari negeri masing-masing sudah mula berkumpul di perkarangan stadium dengan pintu masuk sudah dibuka sejak pukul 4 petang tadi.
Lebih menarik, cuaca sekitar Bukit Jalil juga dijangka cerah meskipun hujan renyai berlaku sekitar pukul 3 petang tadi.
Dijangkakan hampir 87,000 peminat fanatik kedua-dua pasukan bakal memenuhi stadium keramat ini bagi menyokong pasukan dalam usaha merangkul trofi berprestij itu kali ini.
Sebagai rekod, JDT memburu trofi Piala FA pertama sejak edisi 2016 manakala skuad Sang Penyu pula berharap untuk menamatkan badi 11 tahun tanpa trofi selepas kali terakhir menjulang trofi Piala FA pada edisi 2011. – KOSMO! ONLINE


Ustazah Asma’ guna dialek Terengganu sebab teruja Piala FA malam ini
Oleh MARLIA ZAKARIA

10 September 2022, 5:01 pm
PETALING JAYA – Pastinya ramai teruja menanti pertembungan Terengganu FC (TFC) dan Johor Darul Ta’zim (JDT) pada Final Piala FA 2022 di Stadium Nasional Bukit Jalil malam ini.
Tidak ketinggalan pendakwah bebas, Ustazah Asma’ Harun yang berasal dari Terengganu turut membuat hantaran di laman Facebook menggambarkan debaran menanti perlawanan tersebut menggunakan dialek negeri kelahirannya.
Asma’ yang dikenali dengan imej serius ketika berdakwah berjaya menarik perhatian netizen yang terhibur dengan sisi berbeza dirinya itu.
“Debbor weih malang ning. Wassernya macang mennang jer sek kiter boh. Geng JDT janganglah ‘unfollow’ kite pulok (Berdebarnya malam ini rasanya macam geng kita menang. Geng JDT janganlah ‘unfollow’ kita pula),” katanya.
Hantaran tersebut turut disertakan dengan tanda pagar ‘webleedblackandwhite’ .
Susulan itu ramai pengikutnya dari kedua-dua negeri tidak ketinggalan meninggalkan komen balas.

“Terkejut baca status ustazah. JDT sini. Tak apa ustazah sukan je ni. Tetap sayang ustazah,” ujar Nur Ain.
“Dua kali baca status ni tadi. Macam tak percaya ustazah tulis. Harap Terengganu menang ustazah,” balas Zati Izatie.
“Johorean (orang Johor) hadir ni ustazah. Insya-Allah. Kita raikan keduanya sekali,” ujar Azie Aliman.
Dalam masa sama, Asma’ turut meninggalkan pesanan kepada semua penyokong agar mendahulukan solat.
“Semayyang (solat) nombor satu tuh,” pesannya. -KOSMO! ONLINE


Hanya 2 peratus OKU berdaftar di Malaysia
Oleh AMREE AHMAD

10 September 2022, 5:21 pm
CYBERJAYA – Bilangan Orang Kelainan Upaya (OKU) yang berdaftar di seluruh negara dengan Jabatan Kebajikan Masyarakat (JKM) setakat akhir bulan lalu cuma merekodkan sebanyak 2.05 peratus.
Angka itu menurut Menteri Pembangunan Wanita, Keluarga dan Masyarakat, Datuk Seri Rina Mohd. Harun, adalah amat kecil berbanding anggaran jumlah 4.8 juta OKU di Malaysia.
“Sehingga 31 Ogos lalu, hanya sejumlah 619,273 OKU telah pun berdaftar dengan JKM dan ia sebenarnya amat kecil kerana mungkin masih ada yang berasa malu,” katanya kepada pemberita.
Terdahulu, beliau merasmikan Pusat Pemulihan Dalam Komuniti (PPDK) Autisme Berkefungsian Tinggi (HFA) Cyberjaya bersempena Program Sentuhan Kasih OKU Prihatin Rakyat di Kelab Komuniti Taman Tasik Cyberjaya di sini hari ini.
Mengulas lanjut, Rina bagaimanapun berkata, angka kali ini ada peningkatan sedikit daripada cuma sekitar 580,000 OKU yang direkodkan oleh agensi berkenaan pada akhir tahun lepas.
“Justeru, kita (kementerian) akan meningkatkan kempen kesedaran kerana golongan ini boleh berbuat demikian (mendaftar) secara online menerusi modul yang dikenali sebagai MyDaftar OKU,” katanya.

Ujar beliau, sistem MyDafrar OKU sudah dilaksanakan mulai 1 November tahun lepas bagi memudahkan urusan permohonan, kelulusan dan penyampaian Kad OKU dengan ada kategori yang jelas.
Meskipun Akta OKU 2008 jelasnya, tidak ada mewajibkan pendaftaran dan cuma bersifat sukarela, namun ia amat disarankan kerana mereka akan menikmati lebih 30 jenis keistimewaan. -KOSMO! ONLINE


Sekeping wang kertas £50 menampilkan potret Ratu Elizabeth II dilelong di eBay pada harga £10,000
Oleh KOSMO!

10 September 2022, 6:00 pm
LONDON – Seorang warga Britain menawarkan wang kertas £50 (RM260) yang menampilkan potret Ratu Elizabeth II di platform jualan eBay pada harga £10,000 (RM52,181) beberapa minit selepas baginda mangkat, lapor akhbar Mirror UK, semalam.
Ratu Elizabeth II mangkat di Istana Balmoral, Scotland pada usia 96 tahun.
Pertukaran monarki akan menyaksikan potret Ratu Elizabeth II pada tender sah dan setem Britain digantikan dengan imej Raja Charles III.
Selepas 45 minit dunia dimaklumkan mengenai kemangkatan monarki paling lama menaungi Britain itu, seorang rakyat tempatan bertindak melelong wang kertas cetakan terakhir yang memaparkan potret mendiang.
“Wang kertas £50 tidak diedarkan AA01 089063 wang kertas denominasi terakhir dengan potret Ratu Elizabeth II. Wang kertas £50 polimer tidak diedarkan AA01 089063.
“Keluaran baharu oleh Bank of England. Dibungkus dengan baik untuk mengelakkan kerosakan. Kos pos melalui penghantaran khas Royal Mail ditanggung oleh saya,” demikian menurut keterangan lelongan itu.

Lelongan itu ditawarkan sehingga sembilan hari lagi. Setakat ini belum ada bidaan untuk wang kertas tersebut.
Bagaimanapun, apabila mata wang menampilkan potret Ratu Elizabeth semakin berkurangan termasuk wang kertas dan syiling, pengumpul akan mendapatkan salinannya sebagai memorabilia.
Dengan reka bentuk baharu akan menampilkan Raja Charles III, mata wang semasa akan berkurang apabila pengumpul dan fanatik diraja cuba mendapatkan dan menjual memorabilia. – AGENSI


Misbun perlu segera buat ‘bedah siasat’
Oleh MUHAMMAD ZUHAILY BADLISHAH

10 September 2022, 4:59 pm
PUTRAJAYA – Ketiadaan wakil negara di pentas final Siri Antarabangsa Remaja Malaysia 2022 seharusnya dipandang serius oleh Persatuan Badminton Malaysia (BAM) menjelang Kejohanan Badminton Remaja Dunia 2022 bulan depan.
Aksi final yang berlangsung di Kompleks Kejiranan Presint 11 hari ini menyaksikan semua lima kategori dimonopoli oleh Jepun dengan sembilan wakil selain satu dari Thailand untuk acara beregu campuran.
Setiausaha Agung BAM, Datuk Kenny Goh mengakui, ia secara tidak langsung membuka mata mereka untuk meningkatkan prestasi pemain sebelum Kejohanan Remaja Dunia di Santander, Sepanyol bermula 24 Oktober depan.
“Selama ini kita tidak pernah melihat pemain remaja dari Jepun, China dan Korea Selatan. Saya fikir kita masih ada masa sebelum Kejohanan Remaja Dunia.
“(Datuk) Misbun Sidek (Pengarah Pembangunan Remaja BAM) dan pasukannya perlu melakukan sesuatu yang berbeza untuk membantu (para pemain) beraksi bagus di Kejohanan Remaja Dunia nanti.
“Mereka juga perlu segera lakukan post-mortem mengenai tahap prestasi pemain daripada kejohanan ini supaya sesuatu yang drastik dapat dilakukan sebelum ke Kejohanan Remaja Dunia,” katanya ketika ditemui pemberita pada kejohanan itu.

Sandaran terbaik perseorangan lelaki negara, Justin Hoh terkandas di separuh akhir semalam selepas terpaksa menarik diri kerana mengalami kekejangan sekali gus tewas 21-17, 16-21, 13-18 kepada Yudai Okimoto dari Jepun.
Dua lagi wakil negara juga tewas di separuh akhir semalam iaitu beregu wanita, Chan Wen Tee-Siti Zulaika Muhammad Azmi dan beregu campuran, Choi Jian Sheng-Lai Ting Chen.
Kali terakhir Malaysia mempunyai juara dunia adalah menerusi Goh Jin Wei yang memenangi kategori perseorangan wanita edisi 2018 di Markham, Kanada selepas menewaskan pemain Denmark, Line Christophersen 21-13, 21-13. – KOSMO! ONLINE


‘Puntianak’ Terengganu terjah Bukit Jalil
Oleh MUHAMAD ARDIE PUTRA SUHAIMI

10 September 2022, 5:56 pm
AKSI final Piala FA 2022 melibatkan Terengganu FC (TFC) dan Johor Darul Ta’zim (JDT) semakin meriah dengan suasana serta pelbagai gelagat penyokong dapat disaksikan di Stadium Nasional, Bukit Jalil malam ini.
Antara yang menarik perhatian adalah penampilan empat ‘puntianak Terengganu’ yang dilihat ‘berkeliaran’ di perkarangan venue sejak petang tadi.
Kemunculan ‘puntianak’ yang dikenali dengan nama Firdaus Ridzuan Ramli, Saifudin Ramli, Syahmi Abdullah dan Firdaus Ibrahim berjaya menarik perhatian peminat kedua-dua pasukan.
Firdaus Ridzuan berkata, ini adalah kali kedua dia bersama saudaranya mengenakan imej sedemikian apabila pernah tampil dengan imej pocong ketika TFC ke final pada 2011.
“Kita tampil dengan imej pontianak tahun ini sebab tahun sebelum ini kami buat pocong dan pernah viral. Sudah 11 tahun kami tunggu untuk ke final, jadi kami tampil dengan imej pontianak untuk membakar semangat kita melawan JDT.
“Kami rancang benda sudah lama, jadi bila ada final kami buat. Malah setiap kali pergi final kami akan cuba buat kelainan.

“Imej puntianak boleh dianggap sebagai penawar, JDT jadi lemah. Harapan kami untuk melihat Terengganu menang Piala FA anggaran kita tak nak banyak, 2-1 saja,” katanya ketika ditemui media.
Sebagai rekod, skuad TFC berharap dapat menamatkan kemarau selepas 11 tahun tidak menjulang sebarang trofi domestik sejak kali terakhir pada Piala FA edisi 2011 dengan mengalahkan Kelantan 2-1. – KOSMO! ONLINE


Pekerja cekup ‘rider’ curi barang dalam kedai serbaneka
Oleh AZMI NORDIN

10 September 2022, 4:42 pm
AMPANG JAYA – Tindakan seorang penghantar makanan memasukkan pelbagai barang runcit ke dalam beg plastik tanpa membuat pembayaran mengundang padah apabila dia ditahan pekerja dalam kejadian di sebuah kedai serbaneka, Jalan Pandan Indah, di sini kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, polis mendapat panggilan kejadian yang berlaku sekitar pukul 8.30 malam daripada pengadu yang merupakan jurujual di kedai terbabit.
“Semasa berada dalam kedai, pengadu nampak suspek lelaki tempatan sedang masukkan pelbagai barangan runcit ke dalam beg plastik dan kemudiannya keluar dari kedai tanpa membuat pembayaran.
“Pengadu bersama rakan telah mengejar dan berjaya menahan lelaki tersebut dan kemudian menyerahkan kepada polis,” ujarnya dalam kenyataan hari ini.
Menurut beliau, polis bagaimanapun membuat tangkapan semula sekitar pukul 8.45 malam di tempat kejadian dan mendapati suspek yang berumur 28 tahun bekerja sebagai penghantar makanan dengan sebuah syarikat terkenal.
Jelasnya, semakan rekod jenayah lampau mendapati suspek mempunyai dua rekod berkaitan dadah.

Kes disiasat dibawah Seksyen 380 Kanun Keseksaan iaitu melakukan curi dalam kedai. – KOSMO! ONLINE.


Wajib pakai pelitup muka ke sekolah jika tidak sihat – KPM
Oleh EDDY AQMAL MOHAMED HAMIDI

10 September 2022, 4:33 pm
PUTRAJAYA – Kementerian Pendidikan (KPM) masih mewajibkan pemakaian pelitup muka ke sekolah bagi individu yang bergejala seperti demam, batuk dan selsema manakala pemakaiannya di luar bangunan kawasan institusi pendidikan pula adalah amat digalakkan.
Kementerian itu dalam satu kenyataan berkata, individu yang positif Covid-19 semasa berada di institusi pendidikan atau asrama wajib memakai pelitup muka semasa dirujuk ke Pusat Penilaian Covid-19 (CAC) atau fasiliti kesihatan untuk pemeriksaan kesihatan.
“Di samping itu, murid diwajibkan memakai pelitup muka semasa menaiki bas atau van sekolah atau perkhidmatan pengangkutan awam seperti bas, kereta api, teksi termasuk perkhidmatan e-hailing.
“Ketetapan ini turut terpakai untuk semua institusi pendidikan bawah KPM serta disarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” katanya hari ini.
Terdahulu, Menteri Kanan Pendidikan, Datuk Dr. Radzi Jidin berkata, pemakaian pelitup muka sama ada di dalam atau di luar bangunan sekolah adalah tidak lagi diwajibkan namun pemakaiannya adalah digalakkan.
“Esok sekolah-sekolah di negeri kumpulan A akan memulakan sesi persekolahan dan lusa adalah untuk negeri kumpulan B jadi ramai yang bertanya apakah ketetapan KPM berkaitan pemakaian pelitup muka di kawasan sekolah.

“Pemakaian pelitup muka adalah tidak diwajibkan namun KPM menggalakkan pemakaiannya sewaktu berada di dalam kawasan sekolah khususnya di tempat yang ramai orang,” katanya menerusi satu video yang dimuat naik ke platform media sosial hari ini.
Sebelum ini, Menteri Kesihatan, Khairy Jamaluddin Abu Bakar mengumumkan bahawa pemakaian pelitup muka tidak lagi diwajibkan dalam bangunan atau di tempat tertutup berkuat kuasa serta-merta bagaimanapun pemilik premis diberi pilihan untuk terus meminta orang ramai memakainya di dalam premis mereka.-KOSMO! ONLINE.


Pusat pemulihan kanak-kanak autisme diperluas seluruh negara
Oleh AMREE AHMAD

10 September 2022, 4:38 pm
CYBERJAYA – Kementerian Pembangunan Wanita, Keluarga dan Masyarakat berhasrat menambah bilangan Pusat Pemulihan Dalam Komuniti (PPDK) Autisme Berkefungsian Tinggi (HFA).
Menterinya, Datuk Seri Rina Mohd. Harun berkata, pertambahan tersebut amat wajar bagi memberi peluang pendidikan berkualiti kepada kanak-kanak istimewa berkenaan di negara ini.
“Kita (kementerian) lihat memang ada keperluan besar kepada pusat sebegini kerana mereka ini sebenarnya memiliki IQ (tahap kecerdasan) amat tinggi,” katanya ketika ditemui pemberita.
Terdahulu, beliau merasmikan PPDK HFA Cyberjaya di Kelab Komuniti Taman Tasik di sini yang turut dihadiri oleh Ketua Pengarah Jabatan Kebajikan Masyarakat (JKM), Datuk Shaharuddin Abu Sohot bersempena Program Sentuhan Kasih Orang Kurang Upaya (OKU) Prihatin Rakyat.
Pada program tersebut, beliau turut menyampaikan bantuan kewangan tambahan kerajaan untuk manfaat kepada 22 PPDK dengan sumbangan keseluruhannya berjumlah RM225,679 selain menyerahkan kad OKU yang baru diluluskan kepada lima individu dari Daerah Sepang.
Mengulas lanjut, Rina berkata, berdasarkan rekod JKM setakat 30 Jun lalu terdapat 36,601 orang autisme berdaftar di seluruh Malaysia dengan 24,748 orang daripadanya berusia di bawah 13 tahun.

“Justeru adalah menjadi hasrat pihak kementerian agar lebih banyak PPDK HFA ditubuhkan di seluruh negara bagi mereka diberi peluang pemulihan dan pendidikan yang sama,” katanya.
PPDK ujarnya merupakan salah satu inisiatif di bawah JKM yang menumpukan kepada latihan khusus dengan premis dan kemudahan bagi mengintegrasikan OKU ke dalam masyarakat.
Penubuhan PPDK HFA pula lebih memberikan fokus kepada anak-anak dikenal pasti autisme peringkat satu oleh pakar perubatan daripada mereka yang berusia 8 tahun hingga 12 tahun.
Sepanjang tahun ini kata Rina, kerajaan telah memperuntukkan sejumlah RM102.5 juta bagi usaha pelaksanaan pelbagai program melibatkan kesemua 568 PPDK seluruh negara.
Langkah proaktif itu adalah perlu kerana banyak kes murid autisme yang berasa trauma dibuli atau diejek di sekolah biasa dan akhirnya mereka enggan sambung belajar kerana tertekan.
Sedangkan ujar beliau, IQ kanak-kanak OKU berkenaan adalah luar biasa dengan ramai yang berjaya dalam bidang profesional setelah mereka diberikan peluang pendidikan khusus. – KOSMO! ONLINE.


Disangka guruh, rupanya komponen enjin Boeing 747 hempap rumah
Oleh KOSMO!

10 September 2022, 4:52 pm
BRUSSELS – Sepasang suami isteri warga emas di Belgium nyaris terbunuh apabila komponen enjin pesawat jumbo jet yang meletup, jatuh dan menghempap bumbung rumah mereka, lapor akhbar Daily Star semalam.
Louis dan Domenica Demaret mendengar bunyi pesawat terbang lebih rendah daripada biasa semasa berada di rumah mereka dekat bandar Liege pada Khamis lalu.
Mereka kemudian mendengar bunyi letupan kuat, namun Louis menyangka ia adalah bunyi petir.
“Pada satu ketika, saya mendengar bunyi pesawat dan diikuti bunyi letupan. Saya keluar untuk melihat apa yang berlaku dari pintu hadapan. Alat penggera mula berbunyi kerana rumah masih bergegar,” kata Domenica kepada saluran berita Belgium RTBF.
Domenica tidak melihat apa-apa ketika meninjau di luar lalu masuk semula ke dalam rumah. Bagaimanapun, cucu lelakinya terus tidur ketika insiden bunyi bising itu walaupun katilnya berada di tingkat atas.
Wanita itu kembali ke katil tetapi tidak dapat tidur pada malam itu.

Keesokan paginya, salah seorang jiran menghampiri mereka dan bertanya: “Adakah kamu melihat serpihan di taman kamu?”
Ketika itu mereka menyedari sebahagian daripada enjin pesawat jumbo jet telah menghempap bumbung rumah mereka. Hanya sedikit kerosakan ditemui pada jubin dan rangka garaj rumah itu.
Pesawat Boeing 747 milik Air Atlanta itu dilaporkan berlepas dari Lapangan Terbang Liege menuju ke Malta apabila bahagian hud enjinnya tercabut. Pesawat itu bagaimanapun berjaya meneruskan penerbangannya ke Malta di mana kerosakan tersebut sedang dibaiki.
Jurucakap lapangan terbang, Christian Delcourt mengesahkan bahawa enjin itu rosak sejurus selepas berlepas sekitar tengah malam kelmarin.
Pasangan itu kemudian menghubungi polis tempatan yang mendapatkan bantuan pasukan bomba dan Lapangan Terbang Liege untuk mengeluarkan sisa serpihan. Siasatan lanjut dilancarkan tentang bagaimana enjin pesawat itu boleh  tercabut. – Agensi


Ikan sejuk beku tampung bekalan musim tengkujuh
Oleh ROHANA ISMAIL

10 September 2022, 4:10 pm
TUMPAT – Lembaga Kemajuan Ikan Malaysia (LKIM) akan memastikan bekalan ikan semasa musim tengkujuh mencukupi dengan menyediakan stok simpanan ikan sejuk beku menerusi kaedah Q’Fish di negeri-negeri berlakunya banjir pada hujung tahun ini.
Q’Fish merupakan teknologi pembekuan pantas individu (IQF) yang digunakan supaya bekalan ikan dapat disimpan dalam tempoh lama.
Timbalan Ketua Pengarah (Pembangunan) LKIM, Kusuadi Sallih berkata, pihaknya bagaimanapun masih belum menetapkan negeri yang akan dijadikan sebagai pusat pengumpulan stok simpanan ikan kerana masih dalam peringkat persediaan menghadapi bencana banjir tahun ini.
“LKIM sedang menyediakan rangka kerja untuk penyediaan bekalan ikan ke seluruh negara melalui stok bekalan ikan.
“Kita juga bakal menyediakan pusat pengumpulan ikan di negeri yang dipilih bagi memastikan bekalan sentiasa mencukupi pada musim tengkujuh,” katanya ketika ditemui selepas Program Jualan Murah Keluarga Malaysia (PJMKM) 2.0 Kelantan di sini hari ini.
Hadir sama, Menteri Besar Kelantan, Datuk Ahmad Yakob.

Sementara itu, menurut Ahmad, sebanyak 22 Dewan Undangan Negeri (DUN) di Kelantan melaksanakan PJMKM 2.0 dengan nilai jualan melebihi RM1.2 juta dan dikunjungi seramai 24,335 orang setakat semalam.
Menurutnya, Kementerian Pertanian Dan Industri Makanan dan LKIM sentiasa komited untuk memastikan bekalan sentiasa mencukupi bagi terus menjamin sekuriti makanan di negeri ini.
Tambahnya, ia merupakan usaha kerajaan dalam membantu meringankan beban rakyat susulan kenaikan harga barangan dan kos sara hidup ketika ini. – KOSMO! ONLINE.


Amaran cuaca buruk di Sabah petang ini
Oleh MOHD RASDAN AHMAD

10 September 2022, 4:28 pm
PETALING JAYA – Amaran ribut petir, hujan lebat dan angin kencang dijangka melanda negeri Sabah sehingga pukul 5 petang hari ini.
Menurut Jabatan Meteorologi Malaysia (MetMalaysia), kawasan terlibat adalah di pedalaman (Sipitang dan Tenom), Pantai Barat (Kota Kinabalu, Tuaran dan Kota Belud), Tawau (Kunak dan Lahad Datu), Sandakan (Kinabatangan) dan Kudat (Kota Marudu dan Pitas).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas MetMalaysia di laman Facebook rasminya hari ini. -KOSMO! ONLINE


B40 antara fokus utama Bajet 2023 – Tengku Zafrul
Oleh ISKANDAR SHAH MOHAMED

10 September 2022, 3:50 pm
KUALA SELANGOR – Keperluan dan bantuan berterusan kepada golongan B40 antara fokus utama pembentangan Bajet 2023 pada 7 Oktober depan.
Menteri Kewangan, Tengku Datuk Seri Zafrul Tengku Abdul Aziz berkata, kerajaan akan menumpukan empat fokus utama yang melibatkan kepentingan rakyat, perniagaan, ekonomi dan penyampaian perkhidmatan.
Kata beliau, penumpuan bajet itu semestinya kepada kelompok B40 yang dijangka turut berdepan cabaran getir ekonomi tahun depan.
“Keperluan golongan itu akan diteruskan terutama dalam menghadapi isu kos sara hidup tinggi akibat kadar inflasi, gangguan bekalan atau rantai makanan dan geopolitik.
“Jadi, kita akan terus memberi fokus menyalurkan bantuan kepada B40 bagi jangka masa pendek, sederhana dan panjang,” katanya ketika ditemui selepas merasmikan Karnival Gegar Kerjaya di Stadium Utama Kuala Selangor di sini, hari ini.
Pada program selama dua hari itu, sebanyak 1,000 peluang pekerjaan ditawarkan 30 syarikat terutama kepada golongan belia dan graduan tempatan.

Jelas Tengku Zafrul, Malaysia perlu lebih bersedia mendepani 2023 yang merupakan tahun penting untuk melakukan perubahan ke arah lebih baik.
“Umum mengetahui kadar inflasi kita juga masih rendah berbanding negara lain biarpun ada sedikit peningkatan.
“Unjuran kita pada tahun depan turut bergantung kepada keadaan ekonomi global kelak,” ujarnya.
Tambah beliau, kadar pengangguran negara juga menurun kepada 3.7 peratus setakat ini berbanding 5.3 peratus ketika pandemik Covid-19 pada Mei 2020.
“Ia menunjukkan perkembangan baik selaras dengan keadaan ekonomi yang semakin positif.
“Selain itu, Keluaran Dalam Negara Kasar (KDNKA) suku kedua tahun ini mencatatkan 8.3 peratus dan pertumbuhannya diyakini turut kukuh pada suku ketiga nanti,” katanya. -KOSMO! ONLINE.


Sultan Kedah cadang tambah ahli dari negeri ke Dewan Negara
Oleh NUR AMALINA AZMAN

10 September 2022, 4:02 pm
LANGKAWI – Sultan Kedah, Sultan Sallehuddin Sultan Badlishah mencadangkan penambahan bilangan ahli bagi mewakili negeri ke Dewan Negara bagi memperkasakan peranannya.
Titah baginda, cadangan itu selaras dengan semangat perlembagaan seperti dicadangkan oleh Laporan Suruhanjaya Reid bagi mengimbangi Parlimen melalui Dewan Negara yang membawa suara negeri.
“Mengikut Fasal (4) Perkara 45 Perlembagaan Malaysia, Parlimen boleh melalui undang-undang menambah bilangan ahli yang dipilih oleh negeri dari dua menjadi tiga dan mengurangkan bilangan ahli dilantik oleh Yang di-Pertuan Agong.
“Perenggan (a) dalam peruntukan tersebut secara khususnya memperuntukan penambahan bilangan ahli yang dipilih oleh negeri iaitu daripada dua menjadi tiga,” titah baginda.
Sultan Sallehuddin bertitah demikian ketika merasmikan Persidangan Speaker-Speaker Parlimen dan Dewan Undangan Negeri (DUN) Se-Malaysia 2022 di Pusat Konvensyen Antarabangsa Langkawi (LICC) di sini, hari ini.
Titah Sultan Kedah, baginda percaya peranan Dewan Negara perlu diperkasakan semula agar suara negeri yang membentuk Persekutuan Malaysia lebih didengari di Parlimen dan berperanan mengimbangi fungsi Dewan Rakyat.

Bagaimanapun, baginda bertitah, setakat ini, perkara itu masih belum dilaksanakan lagi.
Baginda turut berharap cadangan tersebut boleh dipertimbangkan dan diteliti bagi pelaksanaannya pada masa hadapan. – KOSMO! ONLINE.


Banjir : Alatan PPS perlu diturunkan seawal bulan depan
Oleh MOHD YUNUS YAKKUB

10 September 2022, 3:58 pm
KLANG – Alatan bantuan tempat penginapan di pusat pemindahan sementara (PPS) perlu digerakkan seawal bulan depan.
Menteri Besar Selangor, Datuk Seri Amirudin Shari berkata, perkara tersebut antara akan dibangkitkan kerajaan negeri dalam mesyuarat persediaan negara menghadapi bencana banjir bersama Perdana Menteri, Datuk Seri Ismail Sabri Yaakob, Isnin ini.
Katanya, ketika ini semua alatan itu berpusat yang boleh menyukarkan proses penyerahan apabila berlaku banjir.
“Kita belajar daripada tahun lepas misalnya alatan bantuan atau alatan tempat penginapan minta diturunkan awal pada bulan Oktober atau November ini.
“(Ini membolehkan) kita ready di lapangan serta tidak perlu travel jauh. Kelam kabut yang berlaku pada banjir lepas adalah dalam dua hingga tiga hari (awal banjir).
“Ini kerana banyak kawasan tersekat atau dibanjiri dan lori tidak dapat membawa barangan. Justeru, ada PPS tidak dapat berfungsi dan ada (mangsa banjir) pindah tempat lain,” katanya ketika ditemui pemberita selepas melakukan melawat projek naik taraf sistem saliran di Taman Melawis di sini, hari ini.

Beliau berkata demikian bagi mengulas antara cadangan akan dibawa kerajaan negeri bagi mesyuarat persediaan negara menghadapi bencana banjir pada Isnin ini.
Terdahulu Kosmo! Online melaporkan Ismail Sabri akan memanggil semua pihak berkaitan seperti Agensi Pengurusan Bencana Negara (Nadma), wakil-wakil kerajaan negeri dan lain-lain akan dipanggil untuk bermesyuarat agar persediaan dapat dilakukan lebih awal.
Menurut Amirudin, sedikit peruntukkan juga perlu disediakan kepada sekolah yang menjadi PPS untuk dilengkapi kemudahan tempat mandi khususnya.
Tambah beliau, pihaknya juga akan mempercepatkan projek tebatan banjir di negeri ini.
“Seorang exco akan hadir (mesyuarat itu) kerana kebetulan Isnin ini, saya ada Dewan Diraja. Namun, persiapan kita telah susun,” jelasnya.
Mengulas air pasang besar, Amirudin berkata, beliau meminta semua pihak terutama di Kuala Selangor dan Klang turun dilapangan bagi melihatkan situasinya, esok.
“Kadang-kadang duduk dapat report sahaja namun delay sejam atau dua jam, air sudah naik sampai rumah.
“Cuma, kita sudah beri alert kepada umum pada 11 hingga 15 September ini berlaku air pasang dengan ketinggian lebih lima meter. Pada 2021, ketinggian pada 4.7 dan 4.8 meter (m) tidak sampai 5.4m atau 5.5m (kali ini),” jelasnya. -KOSMO! ONLINE.


Ajal pembantu perubatan, kereta bertembung lori
Oleh ABDUL RASHID ABDUL RAHMAN

10 September 2022, 4:25 pm
ROMPIN – Seorang pembantu perubatan wanita maut selepas kereta dipandunya bertembung dengan sebuah lori di Jalan Selendang-Rompin di sini hari ini.
Ketua Polis Daerah Rompin, Deputi Superintendan Mohd. Azahari Mukhtar berkata, kejadian kira-kira pukul 10 pagi itu berlaku ketika mangsa, Nur Natrah Daharuddin,26, yang memandu kereta jenis Audi RS3 dalam perjalanan dari bandar Rompin ke Selendang.
“Apabila sampai di tempat kejadian kereta dipandu mangsa terbabas dan memasuki lorong bertentangan seterusnya melanggar lori yang datang dari arah hadapan.
“Akibat pelanggaran menyebabkan pemandu kereta yang mengalami pendarahan di kepala dan patah kaki kanan meninggal dunia di tempat kejadian manakala pemandu lori mengalami luka di kepala,”katanya di sini hari ini.
Menurutnya mayat mangsa dihantar ke Hospital Rompin untuk bedah siasat dan kes disiasat mengikut Seksyen 41 (1) Akta Pengangkutan Jalan (APJ) 1987.
Katanya, berdasarkan siasatan awal mendapati lokasi jalan lurus dan permukaan jalan adalah rata dan kering serta cuaca baik semasa kejadian.

“Siasatan masih giat dilakukan dan pihak polis masih berusaha mengesan saksi-saksi bagi membantu siasatan,”ujarnya. – KOSMO! ONLINE.


Kertas siasatan kes pelakon remaja diserang seksual hampir lengkap
Oleh AZMI NORDIN

10 September 2022, 4:10 pm
SUBANG JAYA – Kertas siasatan polis berkenaan seorang pelakon remaja perempuan yang mendakwa diganggu secara seksual oleh bapanya menerusi pendedahan dalam satu program ‘broadcast’ di YouTube hampir lengkap.
Ketua Polis Daerah Subang Jaya, Asisten Komisioner Wan Azlan Wan Mamat berkata, polis juga sudah merakam keterangan terhadap saksi terlibat.
Katanya, daripada Bros Gang hanya seorang individu sahaja dirakam bersama pegawai perubatan itu pada 7 September lepas.
“Antara saksi yang terlibat adalah mangsa dan ibunya, pegawai perubatan dan individu daripada Bros Gang TV yang menemu bual mangsa.
“Kertas siasatan akan dilengkapkan dalam masa terdekat dan akan dirujuk kepada Timbalan Pendakwa Raya (TPR) untuk arahan selanjutnya,” katanya.
Terdahulu, pelakon berusia 15 tahun menerusi satu temubual di YouTube ‘Bros Gang TV’ membuat pendedahan mengejutkan dengan mendakwa bapa kandungnya suka menonton filem lucah dan melakukan serangan seksual terhadapnya.

Susulan pendedahan itu, pada 5 September lalu, bapa kepada remaja terbabit membuat laporan polis di Balai Polis Bandar Baharu, Kedah.
Pada 6 September pula, pelakon tersebut pula membuat laporan polis dan polis kemudiannya membuat tangkapan ke atas bapa kandung mangsa yang berusia 43 tahun di rumahnya di Kedah. – KOSMO! ONLINE


Penceramah kenal mangsa menerusi program motivasi sekolah
Oleh MOHD YUNUS YAKKUB

10 September 2022, 3:54 pm
SHAH ALAM – Seorang penceramah bebas yang ditahan berhubung kes amang seksual dikatakan mengenali mangsa-mangsanya menerusi program motivasi diadakan di sekolah sekitar negeri ini.
Ketua Polis Selangor, Datuk Arjunaidi Mohamed berkata, maklumat itu diperoleh hasil siasatan awal terhadap suspek lelaki yang berusia dalam lingkungan 40-an.
Katanya, polis menerima empat laporan dengan dua dibuat di Ibu Pejabat Polis Daerah (IPD) Klang Selatan manakala satu lagi masing-masing di IPD Shah Alam dan Kajang.
“Kesemua laporan polis dibuat oleh empat individu berusia 17 dan 18 tahun yang mendakwa menjadi mangsa amang seksual fizikal oleh penceramah bebas.
“Suspek berkenalan dengan kesemua pengadu dalam program motivasi di sekolah di sekitar Selangor,” katanya dalam kenyataan hari ini.
Menurut Arjunaidi, tangkapan ke atas suspek dilakukan kira-kira pukul 4 petang, Khamis lalu di Ibu Pejabat Polis Kontinjen (IPK) Selangor di sini.

Tambah beliau, reman selama enam hari telah diperoleh dari Mahkamah Majistret Klang di sini bagi membolehkan pihak polis menjalankan siasatan lanjut.
“Kes disiasat dibawah Seksyen 14(a) Akta Kesalahan Seksual Terhadap Kanak-Kanak 2017. Seksyen itu memperuntukkan hukuman penjara sehingga 20 tahun dan sebatan,” jelasnya.
Arjunadi menasihatkan orang ramai agar tidak membuat sebarang spekulasi berhubung kejadian ini kerana akan menjejaskan siasatan serta boleh menimbulkan kegusaran dalam kalangan masyarakat.
“Polis tidak akan teragak-agak untuk mengambil tindakan mengikut peruntukkan undang-undang kepada mana-mana pihak yang cuba mengelirukan masyarakat dengan menyebarkan berita tak sahih,” tegasnya. -KOSMO!ONLINE


APMM tahan tiga pekerja sangkar ikan
Oleh SAFINA RAMLI

10 September 2022, 4:29 pm
GEORGE TOWN – Tiga pekerja sangkar ikan warga asing ditahan Maritim Malaysia (APMM) Pulau Pinang selepas dipercayai gagal mengemukakan sebarang dokumen pengenalan diri petang semalam.
Pengarah Maritim Negeri, Kepten Maritim Abd Razak Mohamed berkata, anggota penguatkuasa bot ronda Maritim Malaysia telah melakukan pemeriksaan ke atas sangkar ikan di kedudukan 0.7 kilometer tenggara Batu Maung kira-kira pukul 6.05 petang menerusi OP PERTIWI.
”Hasil pemeriksaan mendapati, lesen kultur laut sangkar tersebut telah tamat tempoh dan disyaki lesen palsu.
”Tiga pekerja sangkar yang masing-masing berumur 24 hingga 26 tahun adalah warga Myanmar dan mereka gagal mengemukakan sebarang dokumen pengenalan diri yang sah serta permit kerja,” katanya dalam kenyataan di sini hari ini.
Menurutnya, ketiga-tiga pekerja sangkar itu kemudiannya dibawa ke Jeti Polis Marin Batu Uban sebelum diserahkan kepada pegawai penyiasat untuk tindakan lanjut.
”Kes akan disiasat di bawah Akta Imigresen 1959/63 dan Akta Perikanan 1985 iaitu tiada dokumen pengenalan diri yang sah dan lesen sangkar ikan tamat tempoh,” ujarnya.

Tambahnya, Maritim Malaysia menasihati pemilik sangkar ikan agar mematuhi peraturan dan undang-undang sedia ada bagi mengelakkan sebarang tindakan tegas diambil oleh pihak berkuasa.
Sebarang aduan salah laku jenayah maritim di laut atau sebarang kecemasan segera hubungi talian hotline Pusat Operasi Maritim Negeri Pulau Pinang di talian: 04-2626146 atau talian kecemasan MERS 999. KOSMO! ONLINE.


10 kereta kena pecah dalam 48 jam di Melaka
Oleh DIYANATUL ATIQAH ZAKARYA

10 September 2022, 4:06 pm
MELAKA – Sebanyak 10 buah kereta yang diletakkan di sekitar daerah Melaka Tengah di sini dipecah penyamun dalam tempoh dua hari pada musim cuti persekolahan ini.
Ketua Polis Daerah Melaka Tengah, Asisten Komisioner Christopher Patit berkata, kegiatan jenayah itu berlaku pada kelmarin dan semalam melibatkan kerugian berjumlah RM20,000.
“Kita menerima 10 laporan yang dibuat di Ibu Pejabat Polis Daerah (IPD) Melaka Tengah berhubung kes pecah kereta pada 8 dan 9 September.
“Kejadian itu berlaku di sekitar Banda Hilir, Tengkera, Malim dan Batu Berendam. Pelbagai barangan berharga yang diletakkan di dalam kereta dilarikan dengan anggaran kerugian RM20,000,” katanya ketika dihubungi di sini, hari ini.
Beliau memberitahu, pihaknya percaya kegiatan itu dilakukan suspek sama secara berkumpulan dengan menyasarkan kenderaan yang mempunyai barangan di tempat duduk.
“Kita percaya mereka (penjenayah) bergerak menggunakan kereta sebelum berhenti dan berjalan kaki menuju ke kereta sasaran.

“Suspek memecahkan cermin kereta dengan menggunakan objek keras sebelum melarikan barangan berharga,” katanya.
Tambahnya, kebanyakan kereta yang terlibat yang diletakkan di tepi jalan di kawasan deretan kedai.
Polis kini giat memburu kumpulan tersebut dan kes disiasat di bawah Seksyen 379 dan Seksyen 427 Kanun Keseksaan. – KOSMO! ONLINE.


Terengganu peruntuk RM2.5 juta hadapi bah musim tengkujuh
Oleh KAMALIZA KAMARUDDIN

10 September 2022, 2:09 pm
KUALA TERENGGANU – Kerajaan negeri Terengganu sudah melakukan persediaan awal bagi menghadapi musim tengkujuh yang dijangka tiba pada bulan November nanti.
Pengerusi Jawatankuasa Kebajikan, Pembangunan Wanita, Keluarga dan Perpaduan Nasional Terengganu, Hanafiah Mat berkata, peruntukan RM2.5 juta telah diluluskan sebagai persiapan banjir di negeri itu.
Beliau menjelaskan peruntukan itu meliputi RM1.5 juta disalurkan kerajaan persekutuan manakala selebihnya RM1 juta lagi daripada kerajaan negeri Terengganu.
“Peruntukan tersebut akan digunakan untuk pembelian bahan mentah dan makanan serta keperluan lain seperti tikar, toto, selimut, tuala, kain batik dan kain pelekat bagi mangsa banjir kelak.
“Bekalan terbabit akan ditempatkan Jabatan Kebajikan Masyarakat (JKM) Terengganu di sebuah Depoh Simpanan Keperluan Bencana (DSKB) berkapasiti besar di Marang sebelum diagihkan ke17 mini depoh dan 149 pengkalan hadapan di seluruh negeri.
“Pengagihan akan mula dilakukan mulai awal bulan depan ke mini depoh dan pengkalan hadapan.

“Keutamaan akan diberikan di kawasan yang berisiko terputus hubungan seperti Pulau Redang, Kuala Nerus dan Pulau Perhentian, Besut,” katanya ketika dihubungi Kosmo! di sini hari ini.
Hanafiah berkata, JKM negeri telah mengenalpasti 580 pusat pemindahan sementara (PPS) yang boleh menampung seramai 147,600 mangsa banjir di seluruh negeri berkenaaan. – KOSMO! ONLINE.


Pemuda maut depan klinik, langgar tiang elektrik
Oleh DIYANATUL ATIQAH ZAKARYA

10 September 2022, 1:41 pm
ALOR GAJAH – Seorang pemuda menemui ajal di hadapan Klinik Kesihatan Kuala Sungai Baru dekat sini selepas motosikal ditunggangi terbabas merempuh tiang elektrik, awal pagi tadi.
Dalam kejadian kira-kira pukul 3 pagi itu, mangsa, Abdul Syahri Ramadhan Abd. Rahim, 20, meninggal dunia di lokasi akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, ketika kejadian mangsa yang menunggang motosikal jenis Honda RS dalam perjalanan dari arah Masjid Tanah ke Kuala Sungai Baru.
“Setiba di jalan berselekoh, mangsa telah hilang kawalan lalu terbabas ke bahu jalan sebelah kiri dan melanggar kabel tiang elektrik di hadapan Klinik Kesihatan lama Kuala Sungai Baru.
“Akibat rempuhan itu mangsa mengalami kecederaan parah dan disahkan meninggal dunia di tempat kejadian oleh pegawai perubatan,” katanya dalam satu kenyataan akhbar dikeluarkan di sini, hari ini.
Tambahnya, hasil pemeriksaan pegawai penyiasat di lokasi mendapati, ketika kemalangan berlaku cuaca adalah baik, manakala jalan merupakan laluan satu lorong dua hala.

“Kita percaya kemalangan berlaku disebabkan faktor gagal mengawal kenderaan.
“Mayat mangsa telah dihantar ke Unit Forensik Hospital Alor Gajah bagi proses bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE.


“Tidak pernah kata tanding Parlimen Rembau”- Tok Mat
Oleh NAZARUDIN SHAHARI

10 September 2022, 2:21 pm
SEREMBAN – Timbalan Presiden UMNO, Datuk Seri Mohamad Hasan hari ini menegaskan beliau tidak pernah bercakap di khalayak ramai untuk bertanding kerusi Parlimen Rembau dalam Pilihan Raya Umum Ke-15 (PRU15).
Beliau yang juga Ketua UMNO Bahagian Rembau berkata, apa yang diberitahu kepada umum selama ini hanya hasratnya untuk bertanding pada peringkat Parlimen selepas memegang kerusi Dewan Undangan Negeri sejak 2004.
“Saya tidak pernah kata akan bertanding kerusi Parlimen Rembau. Saya cuma kata sudah sampai masa untuk saya bertanding peringkat Parlimen.
“Dengan kedudukan sebagai Timbalan Presiden parti, sudah tentu saya akan diberi peluang untuk memilih kerusi mana yang hendak saya tandingi,” katanya.
Beliau berkata demikian kepada para pemberita selepas merasmikan Mini Ekspo Keselamatan dan Kesihatan sempena sambutan Hari Malaysia 2022 anjuran Persatuan Penduduk Bandar Sri Sendayan di sini hari ini.
Beliau diminta mengulas kenyataan Ahli Parlimen Rembau, Khairy Jamaluddin yang tidak mempertahan kerusi disandangnya itu pada PRU15.

Kata Khairy, beliau diminta oleh Mohamad untuk memberi laluan kepada Timbalan Pengerusi Barisan Nasional (BN) itu untuk bertanding di kawasan berkenaan.
Mohamad dalam pada itu menarik perhatian, pada masa ini belum ada keputusan muktamad mengenai calon-calon yang akan disenaraikan oleh BN termasuk untuk kerusi Parlimen Rembau sendiri.
Menurutnya, tumpuan kini adalah terhadap tahap kesiapsiagaan BN untuk memenangi PRU15.
“Kami belum bincang pasal calon dan kawasan. Perbincangan hanya tertumpu kepada tahap siap siaga terutamanya jentera bagi menghadapi PRU itu kelak,” katanya.
Tambahnya, beliau telah menjelajah ke seluruh Semenanjung bagi meninjau tahap kesiapsiagaan itu dan akan berlepas ke Sabah hari ini untuk menyambung misi tersebut. – KOSMO! ONLINE.